LV Eiropas Savienības Oficiālais Vēstnesis C 14/35

Astotais gada pārskata ziņojums par to, kā ir īstenota Padomes Vienotā rīcība (2002. gada 12. jūlijs) par Eiropas Savienības ieguldījumu kājnieku ieroču un vieglo ieroču destabilizējošas uzkrāšanas un izplatīšanas apkarošanā (2002/589/KĀDP)

2010/C 14/02

IEVADS

2008. gadā ES turpināja aktualizēt jautājumu par kājnieku ieročiem un vieglajiem ieročiem visos daudzpusējos forumos un savā politiskajā dialogā ar trešām valstīm, tostarp 2008. gada 14.–18. jūlijā Ņujorkā veiksmīgi notikušajā divgadējā sanāksmē valstīm, kas piedalās ANO 2001. gada Rīcības programmā, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību. ES bija gandarīta, ka šo valstu divgadējās sanāksmes rezultātā ir pieņemts svarīgs pārskata ziņojums, kura saturs patiesi palīdz uzlabot un stiprināt ANO Rīcības programmas īstenošanu. Eiropas Savienības Padome 2008. gadā arī panāca vienošanos VIKI elementu iekļaut ES un trešo valstu nolīgumos, kā arī vienojās par atsauces tekstu. ES turpināja pastiprināti veicināt virzību uz stingrākām VIKI un to munīcijas pārvadāšanās kontrolēm. ES 2008. gadā atzīmēja desmito gadskārtu ES Ieroču eksporta rīcības kodeksam, kas ir devis nozīmīgu ieguldījumu virzībā uz šo mērķi.

ES turpināja sniegt palīdzību trešām valstīm cīņā pret destabilizējošu VIKI uzkrāšanu, tostarp – īstenojot vairākas vienotās rīcības un projektus, kurus dalībvalstis atbalsta valstu līmenī.

Eiropas Komisija (EK) saistībā ar sadarbības un attīstības politiku turpināja veikt nozīmīgu darbu, īstenojot Eiropas Savienības stratēģiju attiecībā uz kājnieku ieročiem un vieglajiem ieročiem. EK 2008. gadā turpināja pasākumus VIKI jomā, izmantojot gan savus ģeogrāfiskos instrumentus, gan tematiskos instrumentus.

Eiropadome 2005. gada 15. un 16. decembrī pieņēma ES Nelikumīgas VIKI, kā arī to munīcijas uzkrāšanas un tirdzniecības apkarošanas stratēģiju. Dokumentā ir uzsvērts, ka vajadzīga konsekventa ES politika drošības un attīstības jomā, pilnībā izmantojot līdzekļus, kas Eiropas Savienībai daudzpusējā un reģionu līmenī ir pieejami gan pašā Eiropas Savienībā, gan ar ārējo attiecību starpniecību. Stratēģija ES un tās dalībvalstīm šajā jomā noder kā politiska norāde, liekot lietā dažādus pieejamus līdzekļus.

Šajā pārskata ziņojumā ir trīs daļas:

— I daļā ir runa par dalībvalstu centieniem risināt ar kājnieku ieročiem un vieglajiem ieročiem saistītas problēmas,

— II daļā aplūkoti starptautiski īstenošanas centieni,

— III daļā atainota dalība parastu ieroču, it īpaši kājnieku ieroču un vieglo ieroču, izplatīšanas ierobežošanas jomā iesaistītu starptautisku organizāciju un reģionālu mehānismu darbā,

— pielikumā iekļauts saraksts ar ES dalībvalstu kontaktpunktiem VIKI jomā.

Pārskata ziņojums aptver gan Padomes Vienoto rīcību 2002/589/KĀDP, gan Padomes 1997. gada 26. jūnijā pieņemto parastu ieroču nelikumīgas tirdzniecības novēršanas un apkarošanas ES programmu. Ziņojums galvenokārt attiecas uz 2008. gadā veiktajām darbībām.

I. DALĪBVALSTU 2008. GADĀ VEIKTIE ĪSTENOŠANAS PASĀKUMI

I.A. Pārvaldes iestāžu un tiesībaizsardzības iestāžu sadarbība, koordinācija un informācijas apmaiņa

Turpmāk sniegti ES dalībvalstu komentāri par attiecīgo valstu veikumu 2008. gadā, veicinot pārvaldes un tiesībaizsardzības iestāžu sadarbību.

AUSTRIJA

Austrija ir turpinājusi vērst plašumā pārvaldes iestāžu un tiesībaizsardzības iestāžu sadarbību, koordināciju un informācijas apmaiņu. 2008. gadā ir notikušas Eiropas un starptautisko jautājumu ministrijas, Iekšlietu ministrijas, Ekonomikas un darba ministrijas un Aizsardzības ministrijas savstarpējas apspriedes.

BULGĀRIJA

Bulgārija ir turpinājusi veicināt iestāžu savstarpējo sadarbību, saskaņotību un informācijas apmaiņu, lai vērstos pret VIKI uzkrāšanu un izplatīšanu, kā arī lai novērstu nelikumīgu tirdzniecību.

DĀNIJA

Dānijas Tieslietu ministrija īsteno ieroču un sprāgstvielu jomā pieņemtus Dānijas tiesību aktus, pie kā pieder arī kājnieku ieroču un vieglo ieroču regulējums.

Ieroču un sprāgstvielu jomā pieņemtajos Dānijas tiesību aktos ir noteikts, ka bez īpašas Tieslietu ministrijas vai ministrijas pilnvarotas personas izsniegtas licences nedrīkst importēt, izgatavot, iegādāties, glabāt vai nēsāt ieročus un munīciju.

Tiesību aktos ir arī paredzēts, ka jebkādus ieročus vai sprāgstvielas, arī munīciju, nedrīkst eksportēt bez īpašas Tieslietu ministrijas licences. Šajā noteikumā iekļauti arī kājnieku ieroči un vieglie ieroči.

Tieslietu ministrija attiecībā uz kājnieku ieročiem un vieglajiem ieročiem ir pilnvarojusi vietējos policijas iecirkņus izdot dažas minētās licences (šaujamieroču glabāšanas atļaujas utt.).

Datubāzes un reģistri

Dānijas policija ir izveidojusi centrālu elektronisku datubāzi (Policijas ieroču reģistru), kurā ir reģistrētas visas personas, kam ir atļauja glabāt ieročus, – izmantojot iesniegtos šaujamieroču licenču pieteikumus un gludstobra bisu utt. iegādes reģistrācijas datus. Reģistrā ir informācija arī par pazaudētiem un nozagtiem ieročiem.

Policijas ieroču reģistrā ir visa attiecīgā informācija – arī ieroču kategorija un tips, izgatavošanas dati, modelis, marķējums (numurs), kalibrs un īpašas iezīmes. Visus ieročus reģistrē, piešķirot īpašu identifikācijas numuru. Ja ražotāji nav marķējuši kādus ieročus, policija var dot pavēli marķēt ieročus ar identifikācijas numuriem. Reģistrā iekļauta arī iepriekšēja informācija, kas ļauj iegūt informāciju par ieroča iepriekšējiem īpašniekiem.

Informāciju par pazaudētiem šaujamieročiem utt. dara zināmu arī Šengenas Informācijas sistēmā (SIS).

Turklāt visām Dānijas šauteņu asociācijām ir jāizveido savi ieroču reģistri, kuros jāiekļauj informācija par visiem šaujamieročiem, kas pieder asociācijai un tās locekļiem.

IGAUNIJA

Ik gadu policijas prefektūras organizē no iedzīvotājiem saņemtu nelikumīgu ieroču un munīcijas iznīcināšanas kampaņas. Kampaņu mērķis ir mazināt nelikumīgu ieroču un munīcijas apjomu un vairot sabiedrības drošību. Visus savāktos un atņemtos ieročus iznīcina.

VĀCIJA

Miera, drošības un attīstības apdraudējums, ko rada kājnieku ieroču un vieglo ieroču, un to munīcijas destabilizējoša uzkrāšana un izplatīšana, joprojām ir ļoti nopietna problēma. Vācija ir izvēlējusies plašu pieeju, lai apkarotu un palīdzētu izbeigt kājnieku ieroču un vieglo ieroču, kā arī to munīcijas destabilizējošu uzkrāšanu un izplatīšanu. Lai sasniegtu iecerēto, Vācija kā ES dalībvalsts vadās no ES Nelikumīgas kājnieku ieroču un vieglo ieroču, kā arī to munīcijas uzkrāšanas un tirdzniecības apkarošanas stratēģijas, ko Eiropadome ir pieņēmusi 2005. gada 15. un 16. decembrī.

Vācijas Federālā Ārlietu ministrija ir rīkojusi regulāras VIKI jautājumu koordinācijas grupas sanāksmes. Šīs sanāksmes pulcē ieroču eksporta kontroles ekspertus no ministrijām, pārvaldes iestādēm, no militāro ieroču kontroles un pārbaudes vienības, no nevalstiskām organizācijām un attiecīgās ražošanas nozares, lai risinātu jautājumus saistībā ar kājnieku ieročiem un vieglajiem ieročiem, kā arī to munīciju. Grupā inter alia apspriež Vācijas politiku attiecībā uz VIKI starptautiskos un reģionālos forumos, daudzpusēju un divpusēju palīdzību, kā arī valsts, reģionālu un pasaules mēroga noteikumu īstenošanu. Sanāksmes vada Federālās ārlietu ministrijas pārstāvis.

Saistībā ar pārvaldes iestāžu un tiesībaizsardzības iestāžu sadarbību ir pieņemtas vairākas valsts līmeņa ierosmes. Tajās ietverti jaunpieņemtie tiesību akti, kā arī spēkā esošo tiesību aktu praktiskās darbības pārskati. Pie sadarbības piederēja regulāri mācību pasākumi.

GRIEĶIJA

Kājnieku ieroču un vieglo ieroču nelikumīgas tirdzniecības jautājuma risināšana ir Grieķijas Iekšlietu ministrijas un Grieķijas Galvenās policijas pārvaldes absolūta prioritāte. Tiek darīts viss iespējamais, lai mazinātu, ja ne likvidētu, šo parādību un sargātu civiliedzīvotāju drošības sajūtu. Saistībā ar noziedzības apkarošanas politiku 2008. gadā bija izvirzīts mērķis – kompetentajām policijas aģentūrām īstenojot īpaša mērķa rīcības plānus, palielināt nelikumīgi glabātu un tirgotu šaujamieroču (VIKI) konfiskāciju skaitu. Mūsu darbs galvenokārt koncentrējas uz divām jomām:

1) kontrolēt visus ieroču likumīgās aprites posmus (importu, tirdzniecību, glabāšanu un lietošanu);

2) pastiprinātas kontroles sadarbībā ar kopīgas kompetences aģentūrām, lai identificētu un konfiscētu nelikumīgi importētus, tirgotus, glabātus un lietotus kājnieku ieročus un vieglos ieročus.

a) Pasākumi likumīgas VIKI aprites kontrolēšanai

Mūsu aģentūrai ir elektroniska datubāze, kas ir centrālā informācijas apmaiņas pārvalde. Tajā var tūlīt saņemt un piegādāt informāciju par visiem likumīgi nodotiem ieročiem, un to nepārtraukti atjaunina, ievadot visas izmaiņas ieroču piederības statusā. Lai varētu ieročus konfiscēt un izmantot kā pierādījumu kriminālprocesā, šādā datubāzē ir reģistrēts viss meklētais saistībā ar ieročiem – pazaudēti, nozagti, nelikumīgi izvesti, atrasti – ar mērķi tos identificēt uziešanas gadījumā. Šāda datubāze sniedz informāciju par katra ieroča pagātni – no tā importa līdz pēdējam tā likumīgajam īpašniekam (ieroču reģistrs). Turklāt minētā datubāze atvieglo informācijas apmaiņu par VIKI ar citām Grieķijas un ārvalstu iestādēm. Esam noteikuši minimālo kontroļu skaitu mēnesī visos uzņēmumos, kas likumīgi darbojas ieroču tirdzniecībā. Šāda informācija ir pārbaudīta, salīdzinot ar datiem, kas ievadīti elektroniskajā datubāzē, kura atrodas mūsu birojā. Stingri ir īstenoti piemērojamie Likuma 2168/1993 noteikumi un saskaņā ar minēto likumu izdotie ministriju lēmumi, jo tie ir Grieķijas tiesiskā regulējuma pamats attiecībā uz ieroču pārvaldību. Likums ir saskaņots ar Direktīvu 91/477/EEK un Šengenas līgumu. Dažviet tajā ir paredzēti stingrāki noteikumi (Likuma 2168/1993 15. pants un Grieķijas Kriminālkodeksa 272. pants, kas grozīts ar Likumu 2928/2001). Likumīgai kājnieku ieroču un vieglo ieroču apritei Grieķijā (importam, eksportam, tirdzniecībai un tranzītam) ir vajadzīga licence, ko izdod kompetenta aģentūra – attiecīgā gadījumā saskaņā ar Likuma 2168/1993 noteikumiem.

Sadarbība ar citām Grieķijas tiesībaizsardzības iestādēm (ostu policiju, muitu, īpašo kontroļu aģentūru) un militārām iestādēm ir izcila. Ar kompetentajām iestādēm notiek informācijas apmaiņa par importēto vai nodoto ieroču izcelsmi.

b) Pasākumi nelikumīgas ieroču tirdzniecības kontrolei

Tā kā ir uzskatīts, ka reģionāla un starptautiska divpusēja sadarbība ir ārkārtīgi nozīmīga, lai novērstu un izskaustu ieroču nelikumīgu tirdzniecību no valsts uz valsti, Grieķija ir noslēgusi starptautiskus policijas sadarbības nolīgumus ar kaimiņvalstīm un piedalās starptautiskās, reģionālās un divpusējās organizācijās (Adrijas un Jonijas iniciatīva, Dienvidaustrumeiropas sadarbības iniciatīva, Eiropols un Interpols).

Transportlīdzekļus un personas, kas iebrauc valstī, pārbauda izveidotajos iebraukšanas punktos. Norit pārbaudes pie sauszemes un jūras robežām (sadarbojoties ar ostu iestādēm), lai novērstu to, ka personas, kas nelikumīgi ieceļo Grieķijā, neatļauti ievestu ieročus. Visi atklātie gadījumi tiek rūpīgi izmeklēti, lai apzinātu un likvidētu noziedzīgas organizācijas, kas varētu darboties nelikumīgā ieroču tirdzniecībā. Jomās, kurās ir nopietnas problēmas saistībā ar ieroču tirdzniecību, glabāšanu un lietošanu, sadarbībā ar vietējām kopienām un iestādēm tiek veikti īpaši pasākumi.

Saistībā ar Grieķijas pārstāvniecību starptautiskās un reģionālās organizācijās un ierosmēs mūsu ierēdņi 2008. gadā piedalījās un šogad piedalās sanāksmēs un semināros, kuros apspriež ar VIKI saistītus jautājumus. Attiecībā uz šaujamieroču apzīmējumu, svarīga ir šāda informācija:

1) Grieķijā nav citu ieroču izgatavotāju, kas ražotu tirdzniecības nolūkos, kā tikai valsts uzņēmums, kurš ražo ieročus Valsts Aizsardzības ministrijas vajadzībām;

2) attiecībā uz ieroču ražotājas valsts noteikšanu – Grieķija sadarbībā ar jūsu direktorātu labprāt izmantotu NATO STANAG 1059 apzīmējumu sistēmu.

Esam pievienojuši tabulu ar ieročiem, ko Grieķijas policijas aģentūras konfiscējušas 2008. gadā – vai nu kā veiktas sodāmas rīcības izpildes rīku/līdzekli, vai kā atrastu ieroci.

Šādi ieroči ir pierādījums izstrādātajās tiesvedības lietās, un par to nākotni lems kompetentā tiesa, izskatot katru lietu saskaņā ar Likuma 2168/1993 16. pantu.

Tabula ar Grieķijā 2008. gadā konfiscētiem ieročiem, bruņojumu un sprāgstvielām:

Šautenes – 165

Pistoles – 501

Revolveri – 134

Sporta šaujamieroči – Flober šaujamieroči 829

KOPĀ 1 629

ITĀLIJA

Kopš 2000. gada vismaz reizi gadā tiekas tehniska ad hoc darba grupa kājnieku ieroču un vieglo ieroču jautājumos, kurā darbojas attiecīgu ministriju, tiesībaizsardzības iestāžu un izgatavotāju apvienību pārstāvji. Grupa ir piemērots forums, lai pārrunātu svarīgākos jautājuma aspektus, tostarp svarīgākās norises valsts un starptautiskā mērogā.

2008. gada sanāksmē apspriedes galvenokārt koncentrējās uz gatavošanos Trešajai divgadējai sanāksmei (2008) valstīm, kuras ir puses Rīcības programmā, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos, un uz daudzpusēja marķēšanas un izsekošanas instrumenta īstenošanu. Itālijas VIKI ražošanas, marķēšanas, uzskaites, uzkrāšanas un nodošanas tiesību aktos realizētās stingrās pieejas rezultātā grupa kā pilnīgi apmierinošu novērtēja līmeni, kādā valstī tiek īstenotas galvenās starptautiskās ierosmes, kuru mērķis ir cīņa pret nelikumīgu VIKI tirdzniecību.

Itālijas bruņotie spēki 2008. gadā Itālijas teritorijā iznīcināja vairāk nekā 50 000 kājnieku ieroču un vieglo ieroču, klasificējot tos kā pārpalikumu.

ĪRIJA

Uzņēmējdarbības, tirdzniecības un nodarbinātības ministrija, kas ir militārā un divējāda lietojuma ekipējuma eksporta licenču izdošanas iestāde, vadīja 2008. gada Eksporta kontroles likuma ieviešanu. Ar šo likumu ir atjaunināti Īrijas tiesību akti šajā jomā un ieviestas starpniecības un tehniskās palīdzības kontroles.

Ārlietu ministrija visu gadu uzturēja sakarus ar Transporta ministriju, lai nodrošinātu, ka tā pilnīgi apzinās risku par nelikumīgiem ieroču pārvadājumiem ar aviotransportu.

LIETUVA

Attiecībā uz tiesību aktiem par kājnieku ieročiem un vieglajiem ieročiem (VIKI) kopš 2007. gada pārskata ziņojuma nav izdarīti nekādi grozījumi. Regulāri tika sniegti pārskata ziņojumi par militārā ekipējuma eksportu.

LUKSEMBURGA

Attiecīgais juridiskais pamats ir 1983. gada 15. martā pieņemtais Ieroču un munīcijas likums, kā arī 1995. gada 31. oktobrī pieņemtie Lielhercogistes noteikumi par ieroču, munīcijas, militāram lietojumam īpaši paredzētu iekārtu un ar to saistītu tehnoloģiju importu, eksportu un tranzītu. Tie ir publicēti Luksemburgas Lielhercogistes oficiālajā laikrakstā Mémorial. Pašlaik notiek spēkā esošo tiesību aktu pārskatīšana.

Ārlietu ministrijai ir uzdevums uzturēt sakarus ar citām valstīm un organizācijām, lai īstenotu starptautisku koordināciju kājnieku ieroču un vieglo ieroču jomā.

PORTUGĀLE

Turpinājās centieni sekmēt pārvaldes un tiesībaizsardzības iestāžu sadarbību, koordināciju un informācijas apmaiņu, lai apkarotu VIKI uzkrāšanu un izplatīšanu, kā arī novērstu nelikumīgu tirdzniecību. 2008. gadā ir notikušas regulāras sanāksmes ar Ārlietu ministrijas, Aizsardzības ministrijas, Iekšlietu ministrijas, Portugāles izlūkdienestu un Finanšu ministrijas pārstāvjiem.

RUMĀNIJA

Rumānijas ieroču eksporta kontroles sistēmā ietilpst:

— Tiesiskais regulējums — Primārie tiesību akti par eksporta kontrolēm — Sekundārie tiesību akti īstenošanai, tostarp saraksts ar militārām precēm, uz kurām attiecas militāro preču eksporta, importa un cita veida nodošanas kontroles režīms — 1. pīlārs: atļauja uzņēmumiem (reģistrācija) tirgot militāras preces, tostarp VIKI un to munīciju — 2. pīlārs: katras nodošanas licencēšana – eksports un imports (pastāvīgs vai pagaidu), atkārtots eksports, starpniecība, tranzīts, pārkraušana, nekomerciālas darbības

— Licencēšana un novērtēšana — Valsts licencēšanas iestāde (Valsts eksporta kontroles aģentūra) — Ministriju padome licencēšanas pieteikumu novērtēšanai (Ārlietu ministrijas, Aizsardzības ministrijas, Ekonomikas ministrijas, Pārvaldes un iekšlietu ministrijas, Valsts muitas iestādes, Rumānijas izlūkdienesta un Ārējā izlūkdienesta pārstāvji) — Licencēšanas procesa noteikumi un procedūras — VIKI nodošanu apstiprina tikai ar atsevišķu licenci, kurā paredzēti papildu nosacījumi

— Izpilde — Izpildes un atbilstības iestādes (Valsts eksporta kontroļu aģentūra, Valsts muitas iestāde, Pārvaldes un iekšlietu ministrija) — Sankciju noteikumi (Valsts eksporta kontroļu aģentūra, Tieslietu ministrija)

— Ražošanas nozares informēšanas pasākumi (gadskārtēja konference, semināri, praktiski semināri, apaļā galda sanāksmes)

— Pārredzamība: ceturkšņa un gada pārskata ziņojumi par ieroču eksportu

SLOVĀKIJA

Slovākijas Republikā ir spēkā attiecīgi tiesību akti un vajadzīgie administratīvie pasākumi, ar ko kontrolēt kājnieku ieroču un vieglo ieroču ražošanu, glabāšanu, marķēšanu un tirdzniecību. Efektīva eksporta kontroles sistēma ļauj iestādēm jebkurā laikā apzināt un pārraudzīt ieroču apriti visā Slovākijas teritorijā.

Tāda sistēma Slovākijas Republikā palīdz efektīvi apkarot nelikumīgu parastu ieroču tirdzniecību.

SLOVĒNIJA

Slovēnijā Ārlietu ministrija joprojām ir koordinācijas iestāde ANO programmas īstenošanai šajā jomā. Ministrija ir arī atbildīga par Slovēnijas ārpolitikas darbībām VIKI jomā. Slovēnijai kā ES dalībvalstij ir jāiesaistās dažās starptautisku un reģionālu organizāciju darbībās. Iekšlietu ministrija kontrolē VIKI eksportu un importu, un Aizsardzības ministrija ir atbildīga par militārām vajadzībām lietojamu VIKI importa un eksporta kontroli.

Slovēnijas policija un Muitas pārvalde ir atbildīgas par robežu un robežšķērsošanas punktu kontroli. Minētās iestādes tieši kontrolē kravas, kas šķērso Slovēnijas robežas. Policija 2008. gadā konfiscēja visnotaļ lielus daudzumus VIKI, ko atsevišķas personas bija mēģinājušas pār robežu ievest Slovēnijas Republikas teritorijā. It īpaši ir pieaudzis tādu noziedzīgu nodarījumu skaits, uz kuriem attiecas Kriminālkodeksa 310. pants vai jaunā Kriminālkodeksa 307. pants. 2008. gadā tika izdarīti 160 noziedzīgi nodarījumi un 2007. gadā – 129 (ieroču un sprāgstvielu nelikumīga izgatavošana un tirdzniecība). Dažas operācijas veica, izmantojot slepenas izmeklēšanas metodes un paņēmienus, tostarp šķietamu ieroču un sprāgstvielu pirkšanu, slepenu izsekošanu, slepus veiktu sarunu noklausīšanos vai sakaru pārtveršanu, un izmantojot slepenus policijas detektīvus. Vairums ieroču ir konfiscēts klasiskā veidā – mājas pārmeklēšanā, veicot pārbaudi pie valsts robežas vai ceļa satiksmes kontroles laikā. Daudzas atsevišķas ieroču vienības mājas pārmeklēšanas laikā ir konfiscētas narkotiku pārdevējiem vai nelegālās migrācijas organizētājiem. Tomēr tā nav ieroču tirdzniecība tās klasiskajā nozīmē, bet gan bruņošanās pašaizsardzības nolūkos. Kontrabandā iesaistītās personas šķērso Slovēniju tranzītā vai ceļo un nelikumīgi ved ieročus pa tā saucamo Balkānu maršrutu no Dienvidaustrumeiropas uz ES.

SPĀNIJA

Spānija 2008. gadā guva ievērojamus panākumus, īstenojot ANO Rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos, un piemērojot starptautisko instrumentu VIKI marķēšanai un izsekošanai.

Ir veikti pasākumi, lai veicinātu miera kultūru un ieviestu papildu standartus kontroļu uzlabošanai, un nostiprinātas izveidotās saites ar ANO Atbruņošanās lietu biroju, Interpolu, reģionālām organizācijām (EDSO, NATO) un gan valsts, gan ārzemju nevalstiskām organizācijām.

Dažādie ministriju departamenti, kas atbild par darbību saskaņošanu un informācijas apmaiņu VIKI un to munīcijas jomā, ir regulāri rīkojuši sanāksmes par šiem jautājumiem, konkrēti Pastāvīgajā ministriju komisijā ieroču un sprāgstvielu jautājumos (Commission interministérielle permanente des armes et explosifs – CIPAE, divas sanāksmes mēnesī), Ministriju komisijā aizsardzības materiālu un divējāda lietojuma preču ārējās tirdzniecības jautājumos (Commission interministérielle chargée du Commerce extérieur des matériels de défense et à double usage – JIMDDU, viena sanāksmi mēnesī) un darba grupās, kam uzticēts konstatēt un apkarot VIKI kontrabandu.

Spānijas speciālie dienesti, ko koordinē Galvenā civilās gvardes (Guardia Civil) šaujamieroču un spridzekļu izplatības inspekcija, 2008. gadā konfiscēja 185 nelikumīgus šaujamieročus (137 no Šengenas zonas valstīm un 48 no valstīm, kas nav Šengenas zonā). Pašlaik Spānijas iestādes kopumā ir aizturējušas 278 382 visu tipu šaujamieroču, no kuriem 23 769 jau ir atlasīti pārdošanai izsolēs un 30 048 – iznīcināšanai.

Valsts iestādes 2008. gadā veica 22 738 inspekcijas, kuru rezultātā 716 gadījumos sāktas tiesas prāvas pret ražotājiem, ieroču izgatavotājiem, atsevišķām personām un apsardzes uzņēmumiem; no tiem 207 gadījumi ir saistīti ar šaujamieročiem un 529 ar sprāgstvielām. Muitas darbinieki veic arī regulāras akcijas lidostās un ostās, meklējot pārkāpumus šajās jomās.

ZVIEDRIJA

Zviedrija 2008. gadā nav veikusi nekādus pielāgojumus tiesību aktos par kājnieku ieročiem un vieglajiem ieročiem.

APVIENOTĀ KARALISTE

Aizsardzības ministrija 2008. gadā kopumā likvidēja 1 001 kājnieku ieroci.

I.B. Jaunieviesti tiesību akti, praktiskas spēkā esošu tiesību aktu funkcionēšanas pārskatīšana

Vairākas valstis 2008. gadā sāka īstenot jaunieviestus tiesību aktus vai pārskatīt jau esošos. Sīkāka informācija ir šāda:

AUSTRIJA

2008. gadā nav ieviesti jauni tiesību akti saistībā ar VIKI jautājumiem.

Jaunais 2005. gada Ārējās tirdzniecības likums un pēc tam – 2006. gadā pieņemtā Ārējās tirdzniecības regula ir ievērojami palīdzējuši uzlabot ieroču eksporta kontroli. Minētajā īstenošanas tiesību aktā licenču izsniegšana ir saskaņota ar attiecīgiem ES Rīcības kodeksa noteikumiem par ieroču eksportu, un Austrijas tirgotājiem tie ir obligāti. Turklāt tajos saskaņā ar Padomes Kopējo nostāju 2003/468/KĀDP par ieroču tirdzniecības starpniecības kontroli ir noteikti starpnieki un starpniecības darbības.

Austrijas kara materiālu noteikumi un Ekonomikas un darba lietu ministrijas sastādītais saraksts, kurā ir iekļauts militārais ekipējums, kas nav kara materiāli, atbilst ES Kopējam militāro preču sarakstam. Saskaņā ar jauno Ārējās tirdzniecības likumu uz ES Kopējā militāro preču sarakstā ietvertām precēm ir attiecināta prasība nodrošināties ar eksporta, tranzīta un starpniecības licenci. ES Kopējā militāro preču sarakstā iekļauto preču tirdzniecība Kopienā – ar dažiem izņēmumiem – notiek saskaņā ar pārraudzības procedūru. Tehnisku palīdzību saistībā ar tādu parastu ieroču sistēmu izstrādi, ražošanu, apkalpošanu, izmantošanu, uzturēšanu vai citādu apkopi, uzkrāšanu, izmēģinājumiem vai izplatīšanu, kuras vairo militāras jaudas, nesniedz šādos gadījumos – ja palīdzība ir pretrunā ierobežojošiem pasākumiem, ko paredz ES kopējās nostājas vai ES vienotās rīcības, EDSO rezolūcijas vai tādas Apvienoto Nāciju Organizācijas Drošības padomes rezolūcijas, kas uzliek saistības.

Turklāt Aizsardzības ministrijas izdotos noteikumos ir uzskaitīti tādi kara materiāli un citi ieroči, kuru iespējamu iznīcināšanu izskata. Saraksta pamatā ir ES un EDSO definīcijas.

BEĻĢIJA

2006. gada 8. jūnijā pieņemtajā likumā par ieroču turēšanu īpašumā mājās un ieroču nodošanu, kurš ievērojami paaugstināja šaujamieroču piederības maksimālo rādītāju, 2008. gada 25. jūlijā pēc šaušanas negadījuma izdarīja grozījumus, lai uzlabotu likuma piemērošanu.

KIPRA

VIKI eksportu, tranzītu un atkārtotu nodošanu (reeksportu) regulē Ministrijas rīkojums 257/2005 (Aizsardzības noteikumi par armijas ekipējuma eksporta kārtību) – 2005. gads), kurā grozījumi ir izdarīti ar Ministrijas rīkojumu 165/2008. Minētais rīkojums ir saskaņots ar ES Ieroču eksporta rīcības kodeksu un attiecīgu Padomes 2000. gada 13. jūnija Deklarāciju (2000/C191/01). Tirdzniecības, rūpniecības un tūrisma ministrija ir kompetenta iestāde, kas izdod visas VIKI eksporta, atkārtotas nodošanas (reeksporta) un tranzīta licences. Muitas un akcīzes departaments ir atbildīgs par īstenotās kontroles saskaņu ar muitas tiesību aktiem.

VIKI importu, iegādi, glabāšanu un transportēšana regulē Likums 113(1)/2004 “Par šaujamieročiem un ieročiem, kas nav šaujamieroči”. Likums ir saskaņots ar Eiropas Savienības Direktīvu 91/477/EEK, kas grozīta ar Padomes Deklarāciju 2000/C191/01.

Dažu VIKI ražošana ir reglamentēta Likumā 113(1)2004 (III daļa, 7. panta 1. punkts). Pamatojoties uz likumu, Republikas pilsoņiem vai pastāvīgajiem iedzīvotājiem ir aizliegts izgatavot VIKI, ja vien viņiem nav attiecīgas policijas priekšnieka izdotas, derīgas licences. Īpašās licences iedzīvotājiem izdod saskaņā ar likumā paredzētiem noteikumiem. Noteikumos ir paredzēts arī tas, ka pieteikuma iesniedzējs nedrīkst būt sodu reģistrā, pret viņu nedrīkst notikt izmeklēšana – vai licences izdošana neapdraud ne pašu licences turētāju, ne valsti, ne arī sabiedrisko kārtību – un, visbeidzot, ar nosacījumu, ka licences turētājs ir izturējis valdības noteiktu medicīnas pārbaudi. Nelikumīgu VIKI izgatavošanu, glabāšanu, uzkrāšanu un tirdzniecību reglamentē Likums 113(1)2004. Likumā ir paredzēts līdz 15 gadus ilgs cietumsods un/vai EUR 42 715 naudassods par likuma pārkāpšanu.

Kipras Galvenajā policijas pārvaldē ir izveidota īpaša uzskaites nodaļa (valsts ieroču arhīvs), kurā ir arī elektroniska datubāze, kas atvieglo informācijas apmaiņu par kājnieku ieročiem un vieglajiem ieročiem (VIKI) un ar citām kompetentām Eiropas Savienības iestādēm, reģionu organizācijām un citām valstīm.

DĀNIJA

Jaunākās tiesību aktu izstrādes iniciatīvas

VIKI jomā 2007. gadā nav bijušas tiesību aktu izstrādes iniciatīvas.

Dānijā 2004. gada 1. oktobrī stājās spēkā jauns tiesību akts par noteikumiem attiecībā uz ieroču pārvadājumiem starp trešām valstīm (t. i., valstīm, kas nav Dānija). Noteikumos aizliegts transportēt ieročus u. c. uz valstīm, uz kurām attiecas ANO, ES vai EDSO noteiktais ieroču embargo. Turklāt ir aizliegti ieroču pārvadājumi starp tādām trešām valstīm, kas nav izdevušas vajadzīgās eksporta un importa licences.

Dānijas parlaments 2005. gada 14. jūnijā pieņēma arī aktu, ar kuru inter alia ievieš ieroču tirdzniecības starpniecību. Saskaņā ar minēto aktu valstīs, kas nav ES dalībvalstis, bez Tieslietu ministrijas vai tās pilnvarotas personas licences ir aizliegts kā starpniekam risināt ar savstarpējām ieroču nodošanas u. c. darbībām saistītas sarunas vai veikt darījumus, kā ir definēts Dānijas tiesību aktos par ieročiem un sprāgstvielām. Turklāt tādus ieročus ir aizliegts pirkt vai pārdot utt., ja pirkšana vai pārdošana pieder pie savstarpējas ieroču nodošanas valstīm, kas nav ES dalībvalstis, vai – kā ieroču īpašniekiem utt. – ir aizliegts organizēt tādas ieroču nodošanas. Aizliegumu nepiemēro darbībām, ko citās ES dalībvalstīs vai ārpus ES veic Dānijas pilsoņi, kuri dzīvo ārzemēs. Ar šo aktu ir īstenota Eiropas Padomes Kopējā nostāja 2003/468/KĀDP (2003. gada 23. jūnijs) par ieroču tirdzniecības starpniecības kontroli.

Jaunākās īstenošanas iniciatīvas

Dānijas valsts policija 2007. gadā veica intensīvu un mērķtiecīgu izmeklēšanu attiecībā uz rokeriem un bandu dalībniekiem, inter alia, lai atklātu nelikumīgu ieroču glabāšanu un celtu apsūdzības par to. Dažādu bandu dalībnieku – vai ar tām saistītu personu – konfrontācijās vairākkārt bija lietoti ieroči.

Dānijas Tiesu ekspertīzes dienesta centrs 2007. gadā izskatīšanai saņēma kopumā 949 ieročus. Dānijas valsts policijai nav informācijas par to, cik daudz ieroču ir konfiscēts bandu dalībniekiem.

FRANCIJA

Ar Direktīvu 2008/51/EK (2008. gada 21. maijs) ir panākta Direktīvas 91/477/EEK (1991. gada 18. jūnijs) par ieroču iegādes un glabāšanas kontroli (iekšējam tirgum) saskaņa ar ANO Protokolu par šaujamieročiem. Ņemot vērā šajā direktīvu sniegtos precizējumus, Francija ir sākusi pievērsties pasākumiem, kas tai būtu jāveic, gan lai ievērotu direktīvas noteikumus, gan lai Francija pievienotos ANO Protokolam par šaujamieročiem.

VĀCIJA

Vācija ir veikusi konkrētus pasākumus, lai īstenotu ANO Nelikumīgas šaujamieroču, to detaļu, elementu un munīcijas izgatavošanas un tirdzniecības apkarošanas protokolu, kas papildina ANO Starptautiskās organizētās noziedzības apkarošanas konvenciju un starptautisko instrumentu, kas ļauj valstīm laicīgi un droši apzināt un meklēt nelikumīgus kājnieku ieročus un vieglos ieročus. Tā ir likusi izdarīt grozījumus Ieroču likumā, ieroču marķēšanu un uzskaites pienākumu attiecinot arī uz būtiskām ieroču daļām, un tādējādi ieroču izcelsmes meklēšana ir atvieglināta starptautiskos mērogos.

LATVIJA

Latvijā 2008. gadā nav ieviesti jauni tiesību akti par kājnieku ieročiem un vieglajiem ieročiem.

Ņemot vērā ES Padomes Kopējo nostāju 2008/944/KĀDP (2008. gada 8. decembris), ar ko izveido kopīgus noteikumus, kas reglamentē militāru tehnoloģiju un ekipējuma eksporta kontroli, Latvijas Republikas valsts tiesību aktos atbilstoši iekļaus attiecīgos noteikumus.

Latvijā 2008. gadā fiziskām personām pavisam ir konfiscēti 3 217 nelikumīgi šaujamieroči.

Saskaņā ar attiecīgajiem Krimināllikuma noteikumiem ir ierosināti 270 kriminālprocesi. Tika atklāti 30 noziedzīgi nodarījumi un arestēti pieci noziedzīgi grupējumi, kas tirgojās ar nelikumīgiem šaujamieročiem.

Latvijas Republikā fiziskām un juridiskām personām konfiscētos ieročus un bruņojumu iznīcināja izkausējot.

LUKSEMBURGA

1983. gada 15. marta Ieroču un munīcijas likuma 4. pantā aizliegts dažu veidu ieroču un munīcijas imports, izgatavošana, pārveidošana, labošana, iegūšana, iegāde, turēšana, glabāšana, pārvadāšana, nēsāšana, nodošana, pārdošana vai eksports, vai tirdzniecība. Neskarot šo noteikumu, Tieslietu ministrija tomēr var jo īpaši atļaut:

a) tādu ieroču un munīcijas importu, iegādi, pirkšanu, pārvadājumus, turēšanu, pārdošanu, nodošanu vai eksportu, vai to tirdzniecību, kuri ir senlietas, mākslas darbi vai dekoratīvi priekšmeti vai ir paredzēti kolekcijām vai izstādīšanai; uz atļauju var attiekties noteikums, ka ieroči ir pastāvīgi dezaktivēti;

b) tādu ieroču un munīcijas importu, iegādi, pirkšanu, pārvadājumus, turēšanu, pārdošanu, nodošanu vai eksportu, kuri ir paredzēti zinātnes un izglītības vajadzībām;

c) tādu ārvalstu ieroču importu, eksportu vai tranzītu, kuri ir citas valsts pārziņā un ir paredzēti citai valstij.

Uz atļauju var attiekties nosacījums, ka attiecīgos ieročus nevar lietot citiem mērķiem kā tikai iepriekš minētajiem.

Luksemburgai nav valsts marķēšanas sistēmas, ko lietot, izgatavojot un/vai importējot kājnieku ieročus. Valstī nav ieroču ražotnes. Ieroču izgatavotājiem un ieroču un munīcijas izplatītājiem jāveic uzskaite, kurā būtu norādīti saņemtie un nosūtītie ieroči, norādot katra ieroča ražotāju, kalibru un sērijas numuru, kā arī piegādātāja un pircēja vārdu un adresi. Reģistrā jānorāda arī ministrijas izdotas atļaujas numurs un izdošanas datums. Pēc jebkura valsts iestāžu pārstāvja pieprasījuma tā jāuzrāda. Ieroču izgatavotājiem un izplatītājiem var likt iesniegt reģistra kopiju tieslietu ministram. Tieslietu ministrs nosaka maksimālo ieroču un munīcijas daudzumu, kuru ieroču izgatavotāji un izplatītāji drīkst uzglabāt.

Nekārtību, aizdomīgas pulcēšanās vai citu sabiedrisku nekārtību gadījumā tieslietu ministrs var izdot rīkojumu slēgt vai evakuēt visas ieroču un munīcijas darbnīcas vai veikalus un pārvietot to saturu uz noteiktu vietu.

Par 1983. gada 15. marta likuma pārkāpumiem soda ar brīvības atņemšanu no astoņām dienām līdz pieciem gadiem.

Eksports

Eksporta pieteikums jāiesniedz Aizliegto šaujamieroču departamentam, pieteikumam pievienojot pircēja personas apliecības kopiju.

Pieteikuma iesniedzējam dokumentācija ir jāpapildina arī ar dokumentu, kas apstiprina pircēja dzīvesvietas valsts iepriekšēju piekrišanu – ja tā ir ES dalībvalsts –, vai, ja valsts nav Eiropas Savienībā, kopiju šīs valsts izsniegtai atļaujai iegādāties šaujamieroci.

Tad ar izdoto atļauju pircējs var fiziski pie pārdevēja paņemt attiecīgo šaujamieroci un nogādāt to līdz Luksemburgas robežai. Ņemot vērā to, ka šāda atļauja ir derīga tikai Luksemburgas teritorijā, pircējam savas dzīvesvietas valstī jānoskaidro, kādas atļaujas viņam vajadzīgas saskaņā ar šīs valsts tiesību aktiem.

Arī pēc eksporta licences jāgriežas Ārlietu ministrijas licencēšanas birojā.

Saskaņā ar Direktīvu 91/477/EEK par ieroču iegādes un glabāšanas kontroli (tās 11. pantu) Luksemburga citas attiecīgās dalībvalstis informē par licencēm, kas izdotas eksportēšanai uz to teritorijām.

Iestāde, kas izdod licenci, var prasīt, lai pieteikumiem attiecībā uz ieroču, munīcijas un ekipējuma, kas īpaši paredzēti lietošanai militāriem mērķiem, un ar tiem saistītas tehnoloģijas tranzītu būtu pievienots dokuments, kurā tās valsts kompetentās iestādes, no kuras eksportē preces, apliecinātu, ka eksports uz galamērķa valsti ir atļauts.

Pieteikumiem eksporta vai tranzīta licencēm jāpievieno pieteikuma iesniedzēja parakstīta apņemšanās veikt eksportu vai tranzīta darījumu saskaņā ar licences pieteikumu. Pēc katra preču sūtījuma, uz ko attiecas eksporta licence, eksportētājam trīs mēnešu laikā jāsniedz licences izdevējiestādei pierādījums, ka preces ir nokļuvušas paredzētajā galamērķa valstī un ka importētājs tās deklarējis patēriņam.

Šādu pierādījumu sniedz vai nu ar dokumentu, ko izdevušas importētājvalsts muitas iestādes, norādot, ka eksportētās preces ir deklarētas patēriņam, vai ar citu dokumentu, kurā norādīts, ka importētājvalstī preces tieši saņēmusi iestāde, kura ir pilnvarota to darīt, vai uzņēmums, kurš darbojas šīs iestādes vārdā.

Ieroču iznīcināšana

Luksemburgā (armijas, policijas un muitas) lietotā iznīcināšanas metode ir to sagriešana. To veic šo iestāžu attiecīgās ieroču noliktavas. Visu sagriezto metālu ievieto konteinerī, un tad ieroču noliktavas darbinieki to pārved uz metāllietuvi, kur to liecinieku klātbūtnē izkausē elektriskās domnās. Pēc tam darbību reģistrē.

MALTA

Maltā 2008. gadā tika ieviests 2008. gada Ieroču akts, ar ko reglamentē nepilngadīgiem izsniegtas atļaujas mācīties šaut ar šaujamieročiem. Ar šo tiesību aktu policijas komisārs var nepilngadīgajiem izdot atļaujas licencētās šautuvēs vingrināties šaut ar gaisa šauteni, ar garstobru ieročiem ar gludu stobru un ar šaujamieročiem, kas lādējami pa stobru.

NĪDERLANDE

Nīderlande 2008. gadā nav veikusi nekādus pielāgojumus tiesību aktos par kājnieku ieročiem un vieglajiem ieročiem.

POLIJA

Lai Polijas noteikumus saskaņotu ar Eiropas Savienības tiesības aktiem, ir izdarīti grozījumi 2001. gada 22. jūnijā pieņemtajā Militāram vai policijas lietojumam paredzētu sprāgstvielu, ieroču, munīcijas un tehnoloģiju izgatavošanas un tirdzniecības jomā veicamu saimniecisku darbību likumā (Likumu Žurnāls Nr. 67, 679. laidiens ar grozījumiem). Turklāt, tā kā Polija 2006. gadā ir ratificējusi Konvenciju par [plastikas] plastmasas sprāgstvielu marķēšanu, lai veicinātu to atklāšanu, ir ieviests pienākums ražotājiem marķēt plastmasas sprāgstvielas.

Ir izdarīti grozījumi 1999. gada 21. maijā pieņemtajā Ieroču un munīcijas likumā (Likumu Žurnāls Nr. 53, 549. laidiens ar grozījumiem), bet tie neietekmē jautājumu par ieroču izgatavošanu, tirdzniecību un marķēšanu.

Polija nav veikusi nekādus pielāgojumus citos tiesību aktos par kājnieku ieročiem un vieglajiem ieročiem.

Polija turpināja darbību attiecīgās ražošanas nozares informēšanas jomā, rīkojot tādus pasākumus kā semināri, lai uzņēmumos veicinātu un popularizētu tiesisko regulējumu un paraugpraksi eksporta kontroles jomā.

PORTUGĀLE

Saistībā ar VIKI 2008. gadā nav ieviesti jauni tiesību akti.

Pašreiz izdara grozījumus Likumā 5/2006, ar ko ieviests tiesiskais regulējums kājnieku ieroču un vieglo ieroču, to sastāvdaļu un attiecīgās munīcijas ražošanai, labošanai, importam, eksportam, nodošanai, uzkrāšanai, apritei, tirdzniecībai, licencēšanai, iegādei un glabāšanai. Pārskatīšanas mērķis ir ieviest bargākus sodus par nelikumīgu ieroču glabāšanu un par noziedzīgiem nodarījumiem, kas izdarīti ar ieročiem.

Nelikumīga VIKI izgatavošana, iegāde, glabāšana, pārvadāšana, uzkrāšana un tirdzniecība (arī starpniecība) par noziegumu jau ir atzīta skaņā ar Likumu 5/2006 (86.o un 87.o pants), un soda mēri var sniegties no naudas soda līdz 10 gadiem ieslodzījumā.

Policija 2008. gadā aizturēja 2 500 šaujamieroču un iznīcināja 1 105.

RUMĀNIJA

Lai gan izstrādes procesā ir jaunas ierosmes par primāro tiesību aktu grozījumiem/izmaiņām, 2008. gadā šajā ziņā tiesiskajā regulējumā nav izdarītas nekādas izmaiņas.

SLOVĀKIJA

Runājot par to, kā Slovākija īsteno ES vienoto rīcību par VIKI un ES Parastā bruņojuma nelikumīgas tirdzniecības novēršanas un apkarošanas programmu un par VIKI jomā pieņemtiem Slovākijas tiesību aktiem, nav izdarītas nekādas izmaiņas. Slovākija sākusi gatavoties vispārējai visu to personu amnestijai, kas 2008. gadā nelikumīgi glabāja VIKI. Šīs personas saskaņā ar amnestijas noteikumiem var reģistrēt policijas iestādēs jebkuru VIKI, nesaņemot par to nekādu sodu vai apsūdzību, un tām nav arī jāpaskaidro šo ieroču izcelsme un iegūšanas veids. Šo valdības centienu mērķis ir dot iespēju reģistrēt ieročus tām personām, kuras glabā nereģistrētus un slēptus ieročus, piemēram, no Pirmā vai Otrā pasaules kara.

SLOVĒNIJA

Valdības 2008. gada 21. februāra dekrēts atjaunināja Slovēnijas VIKI kontaktpunkta dalību sistēmā. Slovēnijas koordinācijas struktūra VIKI jautājumos ir pievienojusies citām svarīgām Slovēnijas struktūrām, lai izveidotu un koordinētu Slovēnijas politiku VIKI jomā. Slovēnijas VIKI kontaktpunktā ir Slovēnijas Ārlietu ministrijas, Iekšlietu ministrijas, Aizsardzības ministrijas, Finanšu ministrijas, Transporta ministrijas un Izlūkošanas un drošības aģentūras pārstāvji.

a) Aizsardzības akts (Ur. l. RS Nr. 82/1994 un 40/2004) un tajā 2003. un 2004. gadā izdarītie grozījumi, 77. un 78. pants, sīki reglamentē militārā bruņojuma un ekipējuma tirdzniecības nosacījumus un darbības jomu, īpašu uzsvaru liekot uz darījumiem ieroču starpniecības jomā, kā arī nosaka tiesiskas sankcijas par šo noteikumu pārkāpumiem.

b) Slovēnijas Republikas valdības dekrēts par atļaujām un pilnvarām tirgot un izgatavot militāros ieročus un ekipējumu (Ur. l. RS Nr. 18/2003 un 31/2005) tiesiski reglamentē atļauju izsniegšanas procedūras attiecībā uz militāro ieroču un ekipējuma importu, eksportu, glabāšanu, tranzītu un starpniecību. Dekrētā paredzēts, ka ikviens pieteikums šo preču eksportam vispirms būtu jāiesniedz izskatīšanai ekspertu komisijā, lai tā varētu sniegt iepriekšējus atzinumus, kas ir daļa no Slovēnijas Republikas valdības noteiktā kaujas ieroču un militārā ekipējuma tirdzniecības atļauju izsniegšanas procedūras. Pirms Aizsardzības ministrija izsniedz pašu atļauju, komisija administratīvā procedūrā izskata katru pieteikumu ieroču vai militārā ekipējuma eksportam un pieņem attiecīgu (pozitīvu vai negatīvu) lēmumu.

c) Slovēnijas Republikas Nacionālā asambleja 2003. gada aprīlī ir pieņēmusi Ratifikācijas aktu ANO Nelikumīgas šaujamieroču, to detaļu, elementu un munīcijas izgatavošanas un tirdzniecības apkarošanas protokolu, kas papildina ANO Starptautiskās organizētās noziedzības apkarošanas konvenciju; Ur. l. RS Nr. 48/2004, 2004. gada 30. aprīlis.

d) Nacionālā asambleja 2004. gada aprīlī pieņēma Ratifikācijas aktu ANO Starptautiskās organizētās noziedzības apkarošanas konvencijai, t. i., “2000. gada Palermo konvencijai” (Ur. l. RS Nr. 41/2004, 2004. gada 22. aprīlis).

e) 2004. gadā pieņēma Aktu, ar ko izdara grozījumus Ieroču aktā (Ur. l. RS Nr. 61/2000, 73/2004). Ar pēdējiem 2004. gada jūlijā izdarītajiem grozījumiem Ieroču aktā tajā atkal ir noteikts gadu ilgs pārejas periods amnestijai un ieroču legalizācijai, arī starpniecība ieroču jomā ir klasificēta kā ieroču tirdzniecības segments.

f) Iekšlietu ministrijas 2003. gadā pieņemtās norādes par rīcību ar nodotajiem, atrastajiem vai konfiscētajiem ieročiem reglamentē konfiscēto un atrasto ieroču glabāšanu un darbības ar tiem Iekšlietu ministrijā (Policijas ministrijas administratīvajā daļā). Saskaņā ar norādēm visi konfiscētie ieroči jāglabā Iekšlietu ministrijas noliktavās. Izņēmuma gadījumos administratīvās vienības telpās var glabāt ieročus, kas ir “likumīgi”, t. i., ieročus vai ieroču dokumentāciju, kas saistīti ar administratīvu procesu, kas Administratīvajā vienībā vēl nav beidzies.

g) Ieroču akta īstenošanas noteikumi (Ur. l. RS Nr. 40/2005) reglamentē policijas procedūras pie valsts robežām, atsevišķu reģistru veidu un ieroču dokumentāciju, ar ES tiesību aktiem saskaņotas robežkontroles procedūras un veidus, kā arī prasības un pienākumus ieroču tirgotājiem un tām personām, kas iegādājas, nēsā vai glabā ieročus. Ieroču akts ir saskaņots arī ar ANO Šaujamieroču protokolu, kuru Slovēnija ir ratificējusi 2003. gadā.

h) Kriminālkodeksā (Ur. l. RS Nr. 63-2167/1994 un 95-4208/2004) 2004. gadā izdarīja grozījumus attiecībā uz definīciju un apsūdzību starpniecībai darījumos, kuri saistīti ar ieročiem vai kuros piedāvā ieročus, pastiprinot piespriesto cietumsodu par noziedzīgā nodarījuma pamatformu no trim uz pieciem gadiem.

i) Slovēnija 2007. gadā pievienojās Šengenas zonai. Aizvadītajos gados Slovēnija pakāpeniski ir dislocējusi papildu policistus robežšķērsošanas punktos, palielinot viņu skaitu tieši uz vietas.

j) Ir grozīts un modernizēts Slovēnijas Kriminālkodekss. Kopš 2008. gada novembra piemēro jauno Kriminālkodeksu, un tajā ir iekļauts jauns pants, kurā noteikta kriminālatbildība par nelikumīgu ieroču tirdzniecību un izgatavošanu. Salīdzinot ar iepriekšējo noteikumu, Kriminālkodeksa jaunajā šā panta redakcijā ir noteikts, ka noziedzīga nodarījuma elements ir arī marķējuma noņemšana no ieročiem vai to viltošana un ka arī neliels ieroču vai munīcijas daudzums ir uzskatāms par nodarījuma veikšanas elementu.

SPĀNIJA

2007. gada 28. decembra Likums 53/2007 par aizsardzības materiālu un divējāda lietojuma preču ārējās tirdzniecības kontroli ir stājies spēkā 2008. gada 29. janvārī. Tajā ir atsauce uz rīcības programmu un apliecināts, ka tajā ir ievēroti visi aspekti un rezolūcijas, par ko ir balsojusi ANO Ģenerālā asambleja (ANO ĢA), kā arī Konvencijas pret transnacionālo organizēto noziedzību papildprotokols (ko ANO ĢA ir pieņēmusi 2001. gada 31. maijā) par šaujamieroču, to daļu un munīcijas nelikumīgu tirdzniecību, ko dēvē par “ANO Šaujamieroču protokolu”.

Jaunā likuma ieviešanai ir šādas sekas:

— Spānijai šajā jomā tagad ir tiesību akts, ar ko juridiska norma ir padarīta par likumu, un ar to ir izveidots instruments, ar ko kontrole ir padarīta vēl efektīvāka,

— jaunajā likumā ir fiksētas jaunās nostādnes jautājumā par aizsardzības materiālu un divējāda lietojuma preču ārējo tirdzniecību, lai Spānija ievērotu dažādos starptautiskos forumos un visos ieroču neizplatīšanas režīmos parakstītos nolīgumus,

— jaunajā likumā ir paplašināta šaujamieroču kontroļu joma, tas reglamentē visdažādāko šaujamieroču, medību ieroču un sporta ieroču, to sastāvdaļu un munīcijas lietojumu saskaņā ar ANO ĢA Rezolūciju 55/255 par šaujamieroču, to daļu un munīcijas nelikumīgas tirdzniecības apkarošanu,

— likumā ir skaidri ievēroti astoņi Eiropas bruņojuma eksporta uzvedības kodeksa kritēriji, kā arī EDSO VIKI eksporta jomā veiktu operāciju sakarā pieņemtie kritēriji,

— likumā beidzot ir iekļauta skaidra apņēmība veicināt reģionu un starptautiskus procesus un tajos piedalīties, lai izvērstu ieroču tirdzniecības kontroli, it īpaši – lai pieņemtu Starptautisko ieroču tirdzniecības līgumu (ATT).

Saskaņā ar Likumu 53/2007 Spānija ir pieņēmusi jaunus noteikumus par ārējo tirdzniecību ar aizsardzības ekipējumu un divējāda lietojuma precēm un tehnoloģijām, proti, 2008. gada 12. decembra Karaļa dekrētu (Real Decreto) 2061/2008, ar ko pilnveido Likuma 53/2007 īstenošanas noteikumus.

Galvenās izmaiņas salīdzinājumā ar iepriekšējiem noteikumiem – 2004. gada 30. jūlijaReal Decreto 1782/2004 – var apkopot šādi:

1. Pēc kompromisa, kas ietverts Ģenerālās asamblejas Rezolūcijā 55/255, ar kuru pieņemts Protokols par šaujamieroču, to daļu, detaļu un munīcijas nelikumīgu ražošanu un tirdzniecību (2. panta 2. punkts), ir izvērstas kontroles attiecībā uz visiem medību un sporta šaujamieročiem, to sastāvdaļām un munīciju. Likumīgo šaujamieroču importam ir vajadzīga atļauja no izcelsmes valsts. Tirdzniecība ar šādiem ieročiem var notikt atkarībā no atsevišķām vai vispārīgām licencēm vai rakstiskām deklarācijām. Tirdzniecībai ar ES valstīm nav vajadzīga atļauja, un šādu tirdzniecību reglamentē 6. iedaļa noteikumos par šaujamieročiem (1993. gada 29. janvāraReal Decreto 137/1993) un 7. sadaļa 1998. gada 16. februāraReal Decreto 230/1998, ar ko pieņemti noteikumi par sprāgstvielām.

2. Papildinājums ir kontroles attiecībā uz nolīgumiem ražot saskaņā ar licenci, t. i., uz visiem procesiem, kas dod tiesības ārzemju uzņēmumam izgatavot ražojumus vai no cita uzņēmuma pārņemt sastāvdaļas, tehnoloģijas un tehnoloģiskās zināšanas (2. panta 1. punkts).

3. Ir dota atļauja galīgi eksportēt ekipējumu, kas pavada Spānijas bruņotos un drošības spēkus humanitārajās un miera uzturēšanas misijās ārvalstīs (3. pants).

4. Rūpīgāk pārrauga starpniecību aizsardzības ekipējuma jomā, jo pastāv ziņošanas mehānismi attiecībā uz transporta veidu, tranzīta valstīm un finansējumu. Ziņošanas mehānismi par transporta veidu un tranzīta valstīm tagad attiecas arī uz citiem eksporta darījumiem (4. panta 2. punkts).

5. Ir ieviesti vairāki nosacījumi, lai īpašā reģistrā reģistrētu ārvalstu tirdzniecības uzņēmumus un lai šādu reģistrāciju atceltu (13. pants).

6. Ir mainījies sastāvs Ministriju regulatīvajai padomei aizsardzības materiālu un divējāda lietojuma preču ārējās tirdzniecības jautājumos (JIMDDU). Priekšsēdētāja vietnieks tagad ir ārlietu valsts sekretārs. JIMDDU ir pievienojies jauns loceklis – Ārlietu un sadarbības ministrijas ģenerāldirektors stratēģiskos un terorisma jautājumos –, un Policijas ģenerāldirektorātam un Guardia Civil ir apvienota pārstāvniecība (17. pants).

7. Pirmo reizi Spānijas tiesību aktos ir iekļauts izsmeļošs saraksts atbrīvojumiem no iepriekšējas ziņošanas JIMDDU un no kontroles dokumentu prasības (18. pants).

8. Pielikumi ar kontrolējamo ražojumu sarakstiem, licenču un kontroles dokumentu paraugiem ir atjaunināti, ņemot vērā grozījumus, kas izdarīti ar daudziem starptautiskiem tiesību aktiem. It īpaši no II pielikuma (Citu materiālu saraksts) ir svītroti ražojumi, uz kuriem attiecas kontrole saskaņā ar Padomes Regulu (EK) Nr. 1236/2005 (2005. gada 27. jūnijs) par tādu preču tirdzniecību, ko varētu izmantot nāvessoda izpildei, spīdzināšanai vai citādai nežēlīgai, necilvēcīgai vai pazemojošai rīcībai vai sodīšanai.

Ar dekrētu ir uzlabota ziņošana par starpniecību saistībā ar aizsardzības ekipējumu un medību ieročiem, to daļām un sastāvdaļām. Šis grozījums ir galvenais jauninājums Likumā 53/2007, un noteikumi balstās uz to.

APVIENOTĀ KARALISTE

Ar 2008. gada Preču (kontrolēto preču kategorijas) tirdzniecības rīkojumu ir ieviesta ar risku pamatota trīspakāpju tirdzniecības kontroļu struktūra, kas aptver arī VIKI. To konsolidēja 2008. gada Eksporta kontroles rīkojumā (stājies spēkā 2009. gada 6. aprīlī), kurā ir konsolidēti arī spēkā esošie eksporta kontroles un tirdzniecības kontroles tiesību akti, izvērstas Apvienotās Karalistes tirdzniecības kontroles (tostarp papildu kontroles attiecībā uz VIKI piešķirto transportu) un koriģēta tiesību aktos ietverto atbrīvojumu darbības joma attiecībā uz preču tranzītu un pārkraušanu Apvienotajā Karalistē.

I.C. Pārvaldes iestāžu, tiesībaizsardzības iestāžu un tiesu iestāžu mācības

Šeit turpmāk ir izklāstīts ES dalībvalstu ieguldījums centienos un ierosmēs, rīkojot pārvaldes iestāžu darbinieku mācības.

AUSTRIJA

Austrija 2008. gada 26. oktobrī Eiropas un starptautisko jautājumu ministrijas atvērto durvju dienā bija sarīkojusi informācijas kampaņu par VIKI radītām problēmām. Plakāti un dokumentāla filma informēja sabiedrību par drausmīgajām sekām, ko rada VIKI nelikumīga tirdzniecību.

SPĀNIJA

Dažādas Spānijas tiesībaizsardzības iestādes 2008. gadā, tāpat kā iepriekšējos gados, turpināja organizēt kursus un praktiskus seminārus par krimināltiesisko regulējumu šaujamieročiem un sprāgstvielām un informācijas tehnoloģiju piemērojumu to izplatības kontrolēšanai. Regulāri tika arī organizēti semināri, lai informētu par tiesisko regulējumu, ko piemēro, lai novērstu un apkarotu VIKI nelikumīgu tirdzniecību un lai nostiprinātu vai pilnveidotu to policistu prasmes, kuriem ir uzticēti tādi jautājumi.

APVIENOTĀ KARALISTE

Uzņēmējdarbības inovāciju un prasmju departaments Apvienotās Karalistes attiecīgajai ražošanas nozarei ir rīkojis arī informācijas kampaņas par eksporta kontroli, vairāk nekā 300 organizācijām piedāvājot virkni valsts mēroga semināru un mācību kursu. Tas bija apvienots ar mācībām uz vietas 28 uzņēmumos.

I.D. Citas ierosmes vai darbības

FRANCIJA

2008. gada pārskata ziņojumu par Francijas ieroču eksportu Parlamentam iesniegs 2009. gada rudenī. Pārskata ziņojumā būs atainota ieroču kontroles jomā gūtā Francijas prakse un starptautiskas mācības ieroču eksporta kontroles jomā, kurās Francija piedalās. Tam būs pielikums par Francijas piegādātiem VIKI. Ikgadēja šāda pārskata ziņojuma publicēšana pierāda, ka Francija jau vairākus gadus tiecas palielināt šo jautājumu pārredzamību sabiedrībā un starptautiskajā kopienā.

II. 2008. GADĀ NOTIKUŠI STARPTAUTISKI ĪSTENOŠANAS PASĀKUMI

II.A. Kājnieku ieroču un vieglo ieroču uzkrāšanas un izplatīšanas un parastu ieroču nelikumīgas tirdzniecības apkarošanas pasākumi

II.A.1. Finanšu, tehniska un citāda palīdzība attiecīgām ANO, Starptautiskā Sarkanā Krusta komitejas (ICRC) un citu starptautisku un reģionu organizāciju un nevalstisku organizāciju programmām un projektiem

II.A.1.1. Eiropas Savienības atbalstīti pasākumi un projekti

Eiropas Komisija (EK) saistībā ar sadarbības un attīstības politiku veica nozīmīgu darbu, īstenojot Eiropas Savienības stratēģiju attiecībā uz kājnieku ieročiem un vieglajiem ieročiem. EK 2008. gadā ar ģeogrāfisku instrumentu (visievērojamākais ir Eiropas Attīstības fonds) un tematisku instrumentu starpniecību turpināja darbu, lai apkarotu VIKI un to munīcijas nelikumīgu tirdzniecību un pārmērīgu uzkrāšanu.

Dienvidaustrumeiropa:

Bosnija un Hercegovina. ES 2008. gadā sāka sniegt atbalstu, lai iznīcinātu sprādzienbīstamās kara paliekas (ERW) no deviņdesmito gadu militārajiem konfliktiem. Projekta pirmais posms (EUR 2,7 miljonu, Stabilitātes instruments) beigsies 2009. gada beigās, un programmu ir plānots turpināt 18 mēnešus līdz 2011. gada vidum (EUR 2,086 miljoni, Stabilitātes instruments). Līdz tam laikam Bosnijā un Hercegovinā lielākā daļa sprādzienbīstamo kara palieku būs iznīcināta. Projekta mērķis ir arī palielināt Bosnijas un Hercegovinas iestāžu spējas savākt sprādzienbīstamās kara paliekas tā, lai tās pēc programmas beigām bez turpmāka starptautiska atbalsta varētu tikt galā ar to krājumiem.

Ukraina. Saskaņā ar Padomes Lēmumu 2005/582/KĀDP ES piešķīra EUR 1 miljonu NATO Tehniskās apkopes un apgādes aģentūrai (NAMSA), lai Ukrainā iznīcinātu 400 000 VIKI, 1 000 MANPAD un 15 000 tonnu munīcijas, kas būtu ieguldījums 12 gadu ilgā Miera partnerattiecību (PfP) ieguldījumu fonda pirmajā posmā. Turpinās VIKI un munīcijas iznīcināšanas mērķa īstenošana.

Latīņamerika. Pēc tam, kad Padome bija pieņēmusi Lēmumu 2006/1000/KĀDP par pēdējo ieguldījumu EUR 700 000 apmērā projektā “Mācībspēku apmācība un datubāzes”, sāka īstenot tā pēdējo posmu. Šis projekts sekmēja VIKI destabilizējošas uzkrāšanas un izplatīšanas apkarošanu Latīņamerikā un Karību jūras reģionā. Ar šā projekta starpniecību līdz šim izmeklēšanas metodes ir apguvušas vairāk nekā 1 340 tiesībaizsardzības iestāžu amatpersonu, un līdz projekta beigām ir paredzēts apmācīt pavisam 2 300 amatpersonu. Turklāt arī vairāk nekā 180 parlamenta deputātu un viņu padomnieku apguva vairākus mācību kursus, un tiek veidotas un atjaunotas instalācijas un iekārtas, lai labāk koordinētu kopīgas darbības. Attiecībā uz ietekmi dažas reģiona valstis ir oficiāli ziņojušas par šaujamieroču, to sastāvdaļu un munīcijas konfiscēšanu un saistījušas to ar minētajos kursos sniegtajiem spēju veidošanas pasākumiem. Patlaban tiek īstenota projekta izejas stratēģija ar mērķi sekmēt reģiona valstu, vietējo līdzekļu devēju un organizāciju līdzdalību, izmantojot divpusēju finansējumu.

Centrālamerika. ES ir piešķīrusi EUR 1 miljonu (Stabilitātes instruments) projektam Centrālamerikas Kājnieku ieroču un vieglo ieroču kontroles programmas (CASAC) vadībā, lai Centrālamerikā un kaimiņvalstīs atbalstītu cīņu pret šaujamieroču un sprāgstvielu nelikumīgu tirdzniecību, palīdzot veidot reģionālu organizāciju spējas cīnīties pret šaujamieroču un sprāgstvielu nelikumīgu tirdzniecību, kā arī lai valstu valdības un pašvaldības spētu reaģēt uz VIKI radītajiem draudiem cilvēces attīstībai.

Projekta īpašie mērķi ir ratificēt un pilnībā īstenot starptautiskus, reģionālus un vairākus reģionus aptverošus ieroču kontroles mehānismus; veidot spējas un stiprināt valstu un reģionālas iestādes un valsts aģentūras, kas atbild par VIKI kontroli, kā arī izstrādāt informācijas apmaiņas sistēmu un uzlabot robežu un muitas kontroli; stiprināt un palielināt pilsoniskās sabiedrības organizāciju spējas sekmēt ieroču kontroli; stiprināt un īstenot vairākus reģionus aptverošu VIKI kontroļu procesu.

Āfrika:

Austrumāfrika. Saistībā ar Konfliktu novēršanas, pārvarēšanas un atrisināšanas programmu Austrumāfrikai, Dienvidāfrikai un Indijas okeāna teritorijai, kuras kopsumma bija EUR 10 miljoni (Eiropas Attīstības fonds), ES ar EUR 2,8 miljoniem atbalstīja Austrumāfrikas kopienai (EAC) veltītu projektu, lai stiprinātu reģiona spējas cīnīties pret ieroču tirdzniecību un izplatīšanu. Projekta mērķis bija uzlabot EAC dalībvalstu spējas (īpaši valstu kontaktpunktos), efektīvi risināt ar nelikumīgiem VIKI saistītus jautājumus; uzlabot reģiona spējas risināt VIKI pārrobežu izplatīšanu saistībā ar EAC reģionālās ekonomikas integrācijas procesa padziļināšanu un paplašināšanu; uzlabot spējas EAC muitai, savvaļas dzīvnieku aizsardzības dienestiem un līdzīgām organizācijām, kuras saskaras ar problēmām, kas saistītas ar VIKI.

Rietumāfrika. Saistībā ar Konfliktu novēršanas un miera veidošanas programmu Rietumāfrikas reģionā, kuras kopsumma bija EUR 5,5miljoni (Eiropas Attīstības fonds), ES, piešķirot EUR 1,45 miljonus, turpināja atbalstīt ECOWAS kājnieku ieroču programmu (ECOSAP), palīdzot ieviest un nostiprināt kājnieku ieroču komisijas un to darbības. Projekta mērķis bija arī uzlabot spējas, lai apakšreģionā nodrošinātu likumīgas ieroču nodošanas vispārēju politisku uzraudzību un efektīvu pārvaldību un lai formulētu un izstrādātu politiku cīņai pret VIKI izplatīšanu un tirdzniecību. ES atbalstīja arī īpašu projektu (Eiropas Attīstības fonds), lai sniegtu tehnisku palīdzību ECOWAS kājnieku ieroču vienībai rīcības plāna izstrādē par to, kā īstenot VIKI konvenciju.

Centrālāfrika. ES turpināja atbalstīt 2007. gadā sāktu trīsgadu projektu ar EUR 4 miljoniem (Eiropas Attīstības fonds), lai veidotu Centrālāfrikas valstu Ekonomikas kopienas (ECCAS/CEEAC) miera un drošības spējas konfliktu novēršanas jomā, agras brīdināšanas mehānisma jomā, sadarbībā ar NVO, kas aktīvi darbojas konfliktu novēršanā, politiskos un diplomātiskos pasākumos, tostarp VIKI jomā.

Reģiona kājnieku ieroču centrs (Regional Centre on Small Arms – RECSA). ES beidz darbu, gatavojot EUR 3,3 miljonu projektu (Stabilitātes instrumenta 2008. gada budžets), lai ar Nairobi izvietotā Reģiona kājnieku ieroču centra (RECSA) starpniecību palīdzētu apkarot šaujamieroču nelikumīgu uzkrāšanu un tirdzniecību Āfrikā. Projekta mērķis ir uzlabot atbilstīgu iestāžu un pilsoniskās sabiedrības spēku informētību un zināšanas par šaujamieroču un munīcijas nelikumīgas uzkrāšanas un tirdzniecības tiesiskajiem un institucionāliem aspektiem, lai sekmētu valstu kontaktpunktu nozīmi vai lai tādus izveidotu, kā arī lai izstrādātu un/vai īstenotu valsts rīcības plānus; stiprināt Āfrikas policijas vadītāju reģionālās organizācijas un valstu, reģionālu un kontinenta mēroga tiesībaizsardzības iestāžu spējas un sadarbību starp tām, lai cīnītos pret šaujamieroču un sprāgstvielu nelikumīgu pārrobežu tirdzniecību.

Eiropas Komisija arī atbalstīja daudzas plašākas atbruņošanās, demobilizācijas un reintegrācijas programmas, piemēram, Ugandā, Sudānā, Centrālāfrikas Republikā, Nepālā, kurām ir tieša vai netieša saikne ar to, lai mazinātu vispārēju vardarbību, ieroču glabāšanu, lai pārstrukturētu bruņotos spēkus un risinātu jautājumu par bijušo kaujinieku reintegrāciju sabiedrībā.

2008. gadā EK aktīvi piedalījās starptautisku un reģionālu organizāciju darbā, kas saistīts ar VIKI jautājumiem, proti, darbā, kuru organizē ANO, EDSO un ĀS.

II.A.1.2. ES sadarbība ar citām valstīm

VIKI bija darba kārtības jautājums vairākos regulāros ES politiskos dialogos ar trešām valstīm, tostarp ar Āfrikas, Austrumeiropas un Dienvidaustrumeiropas valstīm.

2008.gadā ES Padome panāca vienošanos par sistemātisku VIKI elementa iekļaušanu juridiski saistošos ES nolīgumos ar trešām valstīm. Tika panākta arī vienošanās par šā elementa izmantošanu un par atsauces tekstu, kas izmantojams sarunās. VIKI jautājumam bija atvēlēta būtiska vieta notikušajās ES trijotnes ekspertu līmeņa (vispārēja atbruņošanās un ieroču kontrole) sanāksmēs. Katras ES prezidentūras laikā notiek regulārs dialogs ar ASV, Kanādu, Japānu, Ķīnu, Krievijas Federāciju, Korejas Republiku, Ukrainu un Brazīliju. VIKI jautājumos ir sasauktas arī īpašas trijotnes ad hoc sanāksmes.

II.A.2. Finanšu, tehniska un citāda ES dalībvalstu palīdzība VIKI projektiem

Papildus tādiem projektiem, ko ES finansē ar dažādu tās rīcībā esošu instrumentu starpniecību, dalībvalstis ir divpusēji finansējušas plašu ar VIKI saistītu projektu klāstu. Dalībvalstis šā pārskata vajadzībām ir darījušas zināmas šādas darbības:

AUSTRIJA

Austrija 2008. gadā turpināja dot ieguldījumu dažādos palīdzības projektos, ko UNODA veic ANO procesa atbalstam, lai vērstos pret VIKI, īpaši koncentrējoties uz Āfrikā īstenojamiem projektiem.

Austrija ir konkrēti atbalstījusi šādus projektus:

— praktisku atbruņošanās pasākumu īstenošana Rietumāfrikā, tehnisks atbalsts ECOWAS kājnieku ieroču vienībai un ECOSAP,

— kājnieku ieroču tirdzniecības starpniecības regulējums Āfrikā,

— VIKI kontrolei Centrālāfrikā paredzēta juridiska instrumenta izstrāde.

IGAUNIJA

Igaunija 2008. gadā finansiāli palīdzēja sarīkot praktisku semināru par to, kā īstenot starptautisko instrumentu, kas ļauj valstīm laicīgi un droši apzināt un meklēt nelikumīgus kājnieku ieročus un vieglos ieročus; seminārs notika Riodeženeiro no 2008. gada 11. līdz 12. jūnijam.

Igaunija 2008. gadā deva finanšu ieguldījumu NATO/PfP ieguldījumu fondā “Gruzija II – nesējraķešu un raķešu demontāža Gruzijā”.

SOMIJA

— Somija 2008. gadā ar EUR 250 000 atbalstīja ECOWAS kājnieku ieroču programmu (ECOSAP), no 2006. līdz 2008. gadam programmai kopumā atvēlot EUR 750 000.

— Finanšu ieguldījums EDSO VIKI un parastās munīcijas programmā Tadžikistānas Republikā, II posms (kopumā EUR 345 197).

— Finanšu ieguldījums EDSO “Reģionālo organizāciju sinerģijas konferencē par ANO Kājnieku ieroču un vieglo ieroču rīcības programmu”, kas notika Briselē 2008. gada 28.–30. maijā (kopumā EUR 20 000).

— Devums NATO “Partnerattiecību mieram” Afganistānas ieguldījumu fondā, atbalstot munīcijas un krājumu fizisku apsardzi un apsaimniekošanu.

FRANCIJA

Laikā no 2006. līdz 2008. gadam Francija ar ANO Attīstības programmas ieguldījumu fonda starpniecību ir finansējusi trīs programmas kājnieku ieroču un vieglo ieroču jomā:

— devums programmai, ar ko atbalsta kājnieku ieroču kontroli ECOWAS dalībvalstīs; programma izvērš Francijas centienus Eiropas Savienībā (260 000 ASV dolāru),

— projekts mazināt bruņotu vardarbību Kongo Demokrātiskajā Republikā, kontrolējot kājnieku ieročus un veicinot iztikas līdzekļu stabilitāti (750 000 ASV dolāru),

— programma vieglo ieroču kontrolei un civiliedzīvotāju atbruņošanai Burundi (200 000 ASV dolāru).

Francija arī deva ieguldījumu Reģiona ieroču izplatības kontroles pārbaužu un ieviešanas atbalsta centra (Regional Arms Control Verification and Implementation Assistance Centre – RACVIAC-CSC) operatīvajā budžetā (EUR 30 000) 2008. gadā.

VĀCIJA

Vācija sadarbībā ar daudzām dažādām iestādēm un organizācijām un saistībā ar to darbu dod ieguldījumu projektos un pasākumos, kas saistīti ar VIKI, kā arī ar to munīciju. Lielāko daļu šo darbību veic laika posmā, kas ir ilgāks par vienu kalendāro gadu. Galvenās 2008. gada ierosmes ir šādas:

Afganistāna (kopš 2004. gada, ar kopējo budžetu EUR 3 000 000) Kopš 2004. gada Vācija atbalsta atbruņošanas, demobilizācijas un reintegrācijas (DD&R) un nelikumīgu bruņotu grupu izformēšanas (DIAG – Disbandment of Illegal Armed Groups) procesu Afganistānā, piedaloties ieroču un munīcijas pārpalikumu savākšanas un iznīcināšanas finansēšanā.

Angola (2003.–2009. gads, ar kopējo budžetu – EUR 11 990 332) Vācija atbalsta bijušo kaujinieku un viņu ģimeņu sociālo un ekonomisko reintegrāciju Angolā. Ar Instituto de Reintegração Sócio-Profissional para Ex-militares (IRSEM) starpniecību Vācija dod ieguldījumu Pasaules Bankas vadītā Angolas demobilizācijas un reintegrācijas programmā (Angola Demobilization and Reintegration Programme – ADRP). Bijušo kaujinieku reintegrāciju vietējos mērogos atbalsta ar sociālas un saimnieciskas attīstības projektu starpniecību un stiprinot pārvaldi vietējās pašvaldībās.

Kambodža (2007.–2009. gads, ar kopējo budžetu – EUR 1 615 000) Vācija turpināja atbalstīt Kambodžas Karalisko valdību darbā ar VIKI kontroles jautājumiem, koncentrējoties uz krājumu apsaimniekošanu un parastas munīcijas krājumu pārpalikumu iznīcināšanu, kā arī policijas ieroču drošu glabāšanu.

Kongo Demokrātiskā Republika (2005.–2011. gads, ar kopējo budžetu – EUR 12 000 000) Vācija ar EUR 3,5 miljoniem (tehniska palīdzība) KDR Maniemas provincē atbalsta karojošos formējumos kādreiz iesaistītu bērnu un jauniešu sociālu un saimniecisku reintegrāciju, kā arī ar EUR 8,5 miljoniem finansē bijušo kaujinieku reintegrāciju (finanšu palīdzība līdz 2008. gada oktobrim), lai īstenotu darbietilpīgus infrastruktūras projektus.

Gana (2008. gada aprīlis) 2008. gada aprīlī Vācijas valdība (ciešā sadarbībā ar Vācijas Tehniskās sadarbības sabiedrību (GTZ) un Bonnas Starptautisko pārejas centru (Bonn International Center for Conversion – BICC), kā arī ar Rietumāfrikas valstu saimnieciskās kopienas (ECOWAS) Kājnieku ieroču vienību) atbalstīja ekspertu semināru, kurš notika Kofi Annan Starptautiskā miera uzturēšanas mācību centrā (KAIPTC) Akrā, Ganā. Šā semināra mērķis bija dalīties paraugpraksē un prioritātēs attiecībā uz VIKI kontroli Rietumāfrikā. Tajā piedalījās pilsoniskās sabiedrības organizāciju, valdības aģentūru un reģionālo organizāciju pārstāvji no visa apakšreģiona un tā apkaimes. Gatavojoties semināram, tika izstrādāta un publicēta seminārā apstiprināta rokasgrāmata, kurā atainoti tie jautājumi, kurus praktiķi, politikas veidotāji un pētnieki atzinuši par vislietderīgākajiem saistībā ar VIKI.

Lielo ezeru reģions (2003.–2009. gads, ar kopējo budžetu – EUR 12 900 000) Vācija sniedz EUR 12,9 miljonu lielu ieguldījumu Pasaules Bankas vadītajā Daudzvalstu demobilizācijas un reintegrācijas programmas (Multi-Country Demobilization and Reintegration Programme – MDRP) ieguldījumu fondā, kas paredzēts Lielo ezeru reģionam. Vācija ir arī apņēmusies ar EUR 7,5 miljoniem finansēt projektu “Kājnieku ieroču un vieglo ieroču nelikumīgas izplatīšanas apkarošana”, kas īstenots saistībā ar atbalstu Lielo ezeru reģionam veltītās konferences procesam (2004–2011).

“Attīstības sadarbība un kājnieku ieroču izplatības kontrole” (2001.–2008. gads, vispārējais budžets – EUR 3 452 000) Vācijas valdība ir sākusi nozares projektu “Attīstības sadarbība un kājnieku ieroču izplatības kontrole” (Development Cooperation and Small Arms Control – DECOSAC). Viens no projekta mērķiem ir izstrādāt un pārbaudīt kājnieku ieroču izplatības kontroles instrumentus attīstības sadarbībā. Nozares projektu “Attīstības sadarbība un kājnieku ieroču izplatības kontrole” 2008. gada jūlijā apvienoja ar nozares projektu “Krīžu novēršana” un “Drošības sektora reforma”, veidojot nozares programmu “Miers un drošība” (2008.–2014. gads, 2008.–2011. gada budžets – 5 000 000). Ar programmu “Miers un drošība” risina ar VIKI saistītus jautājumus bruņotas vardarbības mazināšanas un novēršanas jomā.

UNGĀRIJA

Ungārija deva EUR 14 000 ieguldījumu NATO “Partnerattiecību mieram” ieguldījumu fondā, lai Ukrainā iznīcinātu VIKI un MANPADS.

ITĀLIJA

Itālija 2008. gadā piešķīra līdzekļus starptautiskām ierosmēm, kuru mērķis bija apkarot VIKI nelikumīgu tirdzniecību, piemēram, ar ECOWAS saistītām VIKI kontroles programmām un ANO DP kājnieku ieroču kontroles projektu Bosnijā un Hercegovinā.

Kad vien tas bija vajadzīgs, Itālijas bruņotie spēki daudzpusējās miera uzturēšanas operācijās savāca un/vai konfiscēja un iznīcināja kājnieku ieročus un vieglos ieročus.

LIETUVA

Lietuvas vadītā Provinces atjaunošanas grupa no 2005. līdz 2008. gadam Ghowr provincē Afganistānā savāca 1 710 VIKI (2008. gadā 451 ieroci) un iznīcināja vairāk nekā 3 300 spridzekļu.

NĪDERLANDE

Nīderlande 2008. gadā kājnieku ieroču un vieglo ieroču (VIKI) un munīcijas jomā ir palīdzējusi finansēt šādas iestādes, projektus un darbības:

— pamatfinansējums projektam “Kājnieku ieroču pārskats”,

— Ženēvas forums “Pašķirot ceļu panākumiem atbruņošanās un ieroču kontroles jomā 2007–2008”,

— HALO Trust, savācot un iznīcinot kājnieku ieročus, vieglos ieročus un to munīciju Afganistānā,

— ANO Attīstības programma Kosovā, Kājnieku ieroču kontroles ierosme,

— UNIDIR, drošības vajadzību izvērtējuma protokola (II) un citu pētījumu izstrāde,

— Kājnieku ieroču reģionālais centrs (RECSA), īstenojot Nairobi deklarāciju un Nairobi protokolu Lielo ezeru reģionā un Āfrikas ragā,

— organizācija Saferworld, reģionālas un citas VIKI programmas,

— atbalsts valsts kontaktpunktam VIKI jomā, īstenojot Ugandas valsts rīcības plānu,

— ANO Attīstības programma Bosnijā un Hercegovinā, VIKI un munīcijas iznīcināšana,

— Daudzu iesaistīto personu padomdevēju grupa (Multistakeholder Advisory Group – MAG), sniedzot tehnisku palīdzību mobilai VIKI iznīcināšanai Burundi,

— Asociacion para Politicas Publicas (APP), pasākumi, kas vērsti pret kājnieku ieroču izplatīšanu un nelikumīgu tirdzniecību Argentīnā,

— NATO tehniskās apkopes un apgādes aģentūra/NATO ieguldījumu fonds, Ukrainā iznīcinot kājnieku ieročus, vieglos ieročus, MANPADS un munīciju.

POLIJA

Tbilisi 2008. gada maijā notika Polijas un Gruzijas apspriedes par ieročiem un divējāda lietojuma preču kontroli. Polijas ārlietu un ekonomikas ministru delegāciju uzņēma Gruzijas aizsardzības un ārlietu ministru vietnieki. Sanāksmju darba sēdēs piedalījās Gruzijas Ārlietu, Aizsardzības, Tieslietu un Ekonomiskās attīstības ministriju pārstāvji. Tika apspriesti divi galvenie jautājumi:

1) Gruzijas eksporta kontroles sistēma praksē, tās saskaņotība un pārredzamība, kā arī iespējamas jomas uzlabojumiem;

2) pamats turpmākai mācību un semināru programmai eksporta kontroles jomā.

Pēc minētajām apspriedēm notika divu dienu (2008. gada 17. un 18. decembris) juridiskas pārskatīšanas seminārs, ko Gruzijas eksporta kontroles iestāžu pārstāvjiem rīkoja Varšavā, sadarbojoties ar Austriju, Vāciju, Slovēniju un Zviedriju, kā daļu no ES sadarbības saistībā ar ES ilgtermiņa projektu divējāda lietojuma preču eksporta jomā. Semināra mērķis bija iepazīstināt ar starptautisku un valstu tiesisko regulējumu eksporta kontroles jomā saistībā ar divējāda lietojuma preču un ieroču, īpaši VIKI, tirdzniecību.

PORTUGĀLE

Kad vien tas bija vajadzīgs, Portugāles bruņotie spēki, piedaloties miera uzturēšanas vai miera stiprināšanas operācijās, konfiscēja un iznīcināja kājnieku ieročus un vieglos ieročus.

SLOVĒNIJA

Slovēnijas valdība 1998. gadā izveidoja humānās palīdzības bezpeļņas organizāciju “Starptautiskais ieguldījumu fonds atmīnēšanai un palīdzības sniegšanai mīnu upuriem” (International Trust Fund for Demining and Mine Victims Assistance – ITF). Fonds palīdz Dienvidaustrumeiropas, Kaukāza un Vidusāzijas valstīm risināt ar kājnieku mīnām saistītas problēmas un nodrošina fizisku, kā arī sociāli ekonomisku rehabilitāciju. Pēc desmit gadus ilgas darbības pieredzes fonds paplašinās palīdzības programmu, sākot rīcību arī kājnieku ieroču un vieglo ieroču jomā. Fonds šobrīd Albānijā īsteno vairāk nekā EUR 200 000 vērtu vienu gadu ilgu informācijas projektu par VIKI apdraudējumiem un sagaida, ka projekta rezultāti kļūs jūtami pēc dažiem gadiem.

SPĀNIJA

Apvienoto Nāciju Organizācija (ANO)

Spānija 2008. gadā veica brīvprātīgu iemaksu EUR 2 miljonu apmērā, lai atbalstītu UNICEF projektu bērnu kareivju reintegrācijai. Spānijas Starptautiskās attīstības sadarbības aģentūra (AECID) ir sniegusi arī citus brīvprātīgus ieguldījumus, lai finansētu projektus, kas veltīti šaujamieroču upuriem, viņu ģimenēm un viņu izcelsmes kopienām.

Eiropas Drošības un sadarbības organizācija

Spānija 2008. gadā veica brīvprātīgu ieguldījumu EUR 400 000 apmērā, lai atbalstītu šādus projektus EDSO politiski militārajā darbības laukā:

— VIKI jomā – Baltkrievija un Tadžikistāna,

— parastas munīcijas, sprāgstvielu un detonatoru jomā – Gruzija (demilitarizācijas spēju attīstīšana un munīcijas pārpalikuma apstrāde) un Melnkalne (munīcijas pārpalikumu iznīcināšana),

— raķešu degvielas (maisījumu) iznīcināšana – Ukraina un Kazahstāna.

Ziemeļatlantijas Līguma organizācija (NATO)

Spānija 2008. gadā veica brīvprātīgus ieguldījumus šādu projektu atbalstam:

— ieroču un munīcijas noliktavu fiziska apsardze un munīcijas uzglabāšanas pārvaldība Afganistānā: EUR 150 000,

— demilitarizācijas spēju attīstīšana Gruzijā: EUR 25 000.

Parlamentārais forums par VIKI

Divi Spānijas parlamentārieši pastāvīgi piedalās parlamentārajā forumā par VIKI kopš foruma izveides Spānijā 2002. gada oktobrī. Spānija ir veikusi šādas brīvprātīgas iemaksas forumam: 2007. gadā EUR 30 000 un 2008. gadā EUR 80 000.

Rietumāfrikas valstu Ekonomikas kopiena (ECOWAS )

Spānija 2005. gada decembrī parakstīja saprašanās memorandu ar Rietumāfrikas valstu Ekonomikas kopienas (ECOWAS) izpildsekretariātu, apņemoties laikposmā no 2006. līdz 2008. gadam dot EUR 1 miljonu lielu ieguldījumu organizācijas darbībās un programmās, EUR 750 000 no tiem atvēlot Rietumāfrikas VIKI kontroles programmai. Šim mērķim 2008. gadā tika atvēlēti EUR 250 000.

ANO Reģionālais centrs Dienvidamerikas un Karību jūras valstu mieram, atbruņošanai un attīstībai (UN LiREC) un ANO Attīstības programma

Spānija arī ir finansiāli atbalstījusi dažādas darbības, ko veic ANO Reģionālais centrs Dienvidamerikas un Karību jūras valstu mieram, atbruņošanai un attīstībai (UN-LiREC) (EUR 275 000) un ANO Attīstības programma (EUR 600 000). Šīs darbības ietver 42 537 VIKI iznīcināšanu saistībā ar daudzgadu šaujamieroču iznīcināšanas procesu Peru (no 2007. līdz 2009. gadam), paraugprakses ceļveža izstrādi par šaujamieroču iznīcināšanu, reģionālu sanāksmju rīkošanu u. tml.

Nevalstiskas organizācijas

Spānija 2008. gadā veica brīvprātīgas iemaksas nevalstiskajām organizācijām “Instituto de Enseñanza para el Desarrollo Sostenible (IEPADES)” (Gvatemala) (EUR 50 000) un “Kājnieku ieroču apskats” (Small Arms Survey) (EUR 100 000), lai atbalstītu to darbības un pētniecību saistībā ar Ženēvas Deklarācijas par bruņotu vardarbību un attīstību piemērošanu.

ZVIEDRIJA

2008. gadā Ārlietu ministrija finansēja Stokholmas Starptautiskā miera pētījumu institūta (Stockholm International Peace Research Institute – SIPRI) pētījumu, kurā dokumentēja un analizēja informāciju par VIKI nodošanas darījumiem laikposmā no 2003. līdz 2006. gadam, par ko ir ziņots Apvienoto Nāciju Organizācijas parastā tipa ieroču reģistram (UNROCA). Pētījuma rezultātus publiskoja Ņujorkā 2008. gada jūlijā notikušajā Trešajā divgadējā valstu sanāksmē, kurā izskatīja, kā tiek īstenota ANO rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos.

Citas Ārlietu ministrijas atbalstītas darbības:

— “Kājnieku ieroču apskats”, Ženēva – pamatfinansējums SEK 1 miljona apmērā ik gadu (2005., 2006., 2007. un 2008. gadā),

— SIPRI (papildus pamatfinansējumam) – 2008. gadā SEK 265 000 pētniecības projektam, kurā analizēts, kādus datus par VIKI valstis iesniedz UNROCA (skatīt iepriekš); 2008. gadā SEK 1 921 000 pētījumam par VIKI nodošanu Āfrikai; 2008. gadā SEK 1 885 000 par SIPRI gadagrāmatas rediģēšanu.

Ar VIKI saistīti projekti, kurus atbalsta Sida:

— UN-LiREC, SEK 12 miljoni (2008–2012),

— Parlamentārais forums par VIKI (pasaules mēroga organizācija), SEK 4,6 miljoni (2008–2010),

— EDSO, raķešu degvielas maisījumu krājumu iznīcināšana Ukrainā, SEK 15 miljoni (2008–2010),

— UNICEF VIKI programma, SEK 15,5 miljoni (2006–2009),

— Saferworld (ar VIKI saistīts darbs), SEK 12,6 miljoni (2007–2009).

Turklāt Sida ir atbalstījusi atbruņošanās, demobilizācijas un reintegrācijas (ADR) programmu Ugandā, kas bija vērsta uz bijušo bērnu kareivju demobilizāciju un reintegrāciju, SEK 6 miljoni (2008–2010).

Folke Bernadotte akadēmija (Folke Bernadotte Academy – FBA) nodarbojas ar starptautiska ADR ekspertu tīkla uzturēšanu un paplašināšanu, un tajā var dalīties ar teorētiskām un praktiskām zināšanām un pieredzi. FBA ir dalībniece Integrētas ADR mācību grupā (IDDRTG), kura ir mācību iestāžu grupa, kas darbojas ar vienotu nodomu – izstrādāt mācību materiālus un dalīties tajos, pamatojoties uz ANO Integrētiem ADR standartiem (IDDRS). FBA katru gadu un arī 2008. gadā Zviedrijā rīkoja ADR kursus, kā arī atbalsta ADR mācības citās valstīs un starptautiskās misijās.

APVIENOTĀ KARALISTE

Apvienotās Karalistes ieguldījumi ar VIKI saistītās darbībās 2008. gadā bija šādi:

— atbalsts Nairobi izvietotajam Reģionālajam kājnieku ieroču centram (Regional Centre on Small Arms – RECSA), kas palīdz Centrālāfrikas un Austrumāfrikas valstīm nostiprināt kājnieku ieroču kontroli,

— pamatfinansējuma piešķīrums projektam “Kājnieku ieroču apskats”,

— atbalsts vairākiem Saferworld veiktiem novērtējumiem par pašreizējiem tiesību aktiem nodošanas kontroles jomā,

— Brazīlijā, Salvadorā un Mozambikā rīkotas mācības par VIKI kontroli un meklēšanu,

— Kongo Republikai sniegts tehnisks atbalsts saistībā ar VIKI apzināšanu, pārvietošanu, uzglabāšanu un iznīcināšanu,

— īstenota informatīva kampaņa efektīvas eksporta kontroles veicināšanai,

— atbalstīts darbs Sudānā saistībā ar bijušo kaujinieku atbruņošanu un demobilizāciju.

Ieguldījumi bija daļa no plašākiem centieniem, lai iekļautu VIKI kontroles un samazināšanas pasākumus plašākās attiecībās aizsardzības jomā, ārpolitikā, drošības un attīstības programmās.

II.A.3. Piedalīšanās starptautiskos semināros un konferencēs vai to rīkošana

IGAUNIJA

Igaunijas pārstāvji aktīvi piedalījās vairākās ANO, EDSO, ES un citu starptautisku organizāciju, kā arī NVO rīkotās starptautiskās konferencēs, kursos un semināros par VIKI jautājumiem. Igaunija arī atbalsta sarunas par starptautisku ieroču tirdzniecību līgumu.

Igaunija piedalās Vasenāras mehānismā.

2008. gadā Igaunija bija EDSO Drošības sadarbības foruma priekšsēdētājvalsts.

Valsts aģentūru un eksporta licencēšanas iestādes (Stratēģiskas nozīmes preču komisija) pārstāvji arī aktīvi piedalījās Eiropas Savienības Parasto ieroču eksporta jautājumu darba grupā (Working Group for Export Controls on conventional arms – COARM) un Divējādi lietojamu preču darba grupā (Working Party for Dual-use Goods – WPDUG).

Igaunija katru gadu sniedz pārskatus ANO Parasto ieroču reģistram un EDSO.

ĪRIJA

Īrija piedalījās arī kājnieku ieroču izplatības ierobežošanas Ženēvas procesā, Ženēvas foruma ierosmē, kurā valdības, starptautiskas organizācijas un NVO ir iesaistītas regulārās neoficiālās apspriedēs ar mērķi pārraudzīt, kā tiek īstenota rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos, un veicināt tās īstenošanu. Arī 2008. gadā Īrija nodrošināja finansējumu Ženēvas forumam.

Īrija nodrošināja finansējumu Starptautiskajam kājnieku ieroču rīcības tīklam – pilsoniskās sabiedrības organizāciju apvienībai, kura strādā, lai apturētu kājnieku ieroču un vieglo ieroču izplatīšanu un ļaunprātīgu izmantošanu.

SLOVĒNIJA

2008. gada 4.–6. maijā prezidentvalsts Slovēnija Ļubļanā rīkoja pirmo semināru saskaņā ar Vienoto rīcību 2008/230/KĀDP, lai veicinātu parasto ieroču eksporta kontroli un ES Ieroču eksporta rīcības kodeksa principus; tajā piedalījās ieroču eksporta licencēšanas procesā iesaistītas valdību amatpersonas no sešām Dienvidaustrumeiropas valstīm.

II.A.4. Citas ierosmes

LUKSEMBURGA

No 2008. līdz 2010. gadam Luksemburgas iestādes finansēs Eiropas Miera un drošības pētniecības un informētības veicināšanas institūta (European Institute for Research and Information on Peace and Security – GRIP) projektu, lai stiprinātu kādu no Āfrikas NVO tīkliem konfliktu novēršanas un miera nostiprināšanas jomā. Projektā ir paredzēts izveidot Centrālāfrikas un Rietumāfrikas NVO tīklu, kas darbotos miera kultūras veicināšanas jomā un miera stiprināšanā un apkarotu kājnieku ieroču izplatīšanu. Projektam atvēlēto līdzekļu kopapjoms ir EUR 285 000.

SPĀNIJA

Spānija saistībā ar Spānijas Starptautiskās attīstības sadarbības aģentūras (AECID) vadītiem mācību un palīdzības projektiem 2008. gada 18.–22. februārī mācību centrā Kartahenā (Kolumbija) rīkoja 5. semināru par kājnieku ieroču un vieglo ieroču jautājumiem, kurā galveno uzmanību pievērsa ANO rīcības programmas nākotnei un ieroču tirdzniecības līguma projektam, kā arī pirmo apakšreģionālo semināru par Ženēvas Deklarāciju par bruņotu vardarbību un attīstību, kas notika 2008. gada 28.–30. aprīlī mācību centrā Antigvā Gvatemalā (Gvatemala).

SLOVĒNIJA

Slovēnijas prezidentūras laikā Vispārējās atbruņošanās un ieroču kontroles jautājumu darba grupa (CODUN) sāka arī apspriest iespējamu VIKI elementa iekļaušanu politiskajos nolīgumos starp ES un trešām pusēm.

II.B. Dalība parastu ieroču, it īpaši kājnieku ieroču un vieglo ieroču, izplatīšanas ierobežošanas jomā iesaistītu starptautisku organizāciju un reģionālu veidojumu darbā

ES turpināja atbalstīt ANO VIKI Rīcības programmas īstenošanu, jo tā arī turpmāk būs pamats pasaules mērogā veicamiem pasākumiem. ES nāca klajā ar deklarācijām valstu divgadējā sanāksmē, kura notika jūlijā Ņujorkā un kuras rezultātā Irānas pieprasītā balsojumā pieņēma galīgo ziņojumu, Irānai un Zimbabvei atturoties. Ziņojums patiesi veicina ANO rīcības programmas īstenošanas uzlabojumu un stiprinājumu un pēc tā vadīsies ES turpmākās darbības šajā jomā.

ES turpina pastiprināti veicināt virzību uz stingrāku VIKI un to munīcijas nodošanas kontroli. ES 2008. gadā atzīmēja ES Ieroču eksporta rīcības kodeksa desmito gadskārtu, kas ir devis ievērojamu ieguldījumu virzībā uz šo mērķi. Eiropas Savienība joprojām par ļoti nozīmīgiem uzskata centienus saskaņā ar Vasenāras mehānismu.

ES arī turpināja pilnīgu iesaisti ieroču tirdzniecības līguma procesā. ES dalībvalstis aktīvi piedalījās Apvienoto Nāciju Organizācijas ģenerālsekretāra izveidotās valdības ekspertu grupas darbā (grupā piedalās septiņas ES dalībvalstis). ES turpināja aktīvi iesaistīties un mudināt trešās valstis atbalstīt šo procesu. Visas dalībvalstis ir to 110 ANO ĢA Pirmās komitejas 63. rezolūcijas atbalstītāju vidū, kas aicina izveidot beztermiņa darba grupu, lai palīdzētu turpmāk izskatīt ģenerālsekretāra ziņojuma ieteikumu īstenošanu, kuri tapuši ar valdības ekspertu grupas palīdzību.

AUSTRIJA

Saistībā ar kājnieku ieročiem un vieglajiem ieročiem un papildus aktīvai sadarbībai ES mērogā Austrija aktīvi piedalījās starptautisko un reģionālo organizāciju darbā, piemēram, Apvienoto Nāciju Organizācijā, EDSO, Eiroatlantiskās partnerības padomē un Vīnē izvietotajā eksporta kontroles režīmā Vasenāras mehānismā.

BEĻĢIJA

2008. gadā Beļģija finansēja vairākus projektus un organizācijas, kuru darbs ir saistīts ar VIKI destabilizējošas izplatīšanas jautājumu:

— atbalsta un spēju veidošana saistībā ar valstu rīcības plānu izstrādi par kājnieku ieročiem un vieglajiem ieročiem Burundi, Kongo Demokrātiskajā Republikā un Ruandā, ko veica Eiropas Miera un drošības pētniecības un informētības veicināšanas institūts,

— cīņa pret VIKI izplatīšanu Bangladešā, Dienvidāzijā, ko veic Saferworld,

— “Kājnieku ieroču apskata” gada pārskata ziņojuma publicēšana,

— Gentes Universitātes veikta Kolumbijā konfiscēto VIKI analīze, lai izvērtētu un uzlabotu Eiropas VIKI eksporta kontroli,

— šaujamieroču nelikumīgas ražošanas un tirdzniecības apkarošana Kolumbijā, ko veic ANO Narkotiku un noziedzības birojs (UNODC/PNUCID),

— NATO ieguldījumu fonds Kosovas Aizsardzības korpusa izformēšanas atbalstam, ko sniedz NATO,

— ANO Attīstības programmas ierosme par Kosovas kājnieku ieroču kontroli (KOSSAC),

— ANO Attīstības programmas projekts SACHIB – Kājnieku ieroču izplatības kontroles programma Bosnijā.

SOMIJA

2008. gadā Somija turpināja aktīvi piedalīties starptautisku organizāciju un reģionālu veidojumu darbā saistībā ar VIKI jautājumiem. Papildus turpmāk uzskaitītām darbībām Somija piedalās ES, ANO, EDSO, NATO/Eiroatlantiskās partnerības padomes un Vasenāras mehānisma valstu sanāksmēs un pārskata ziņojumu izstrādē.

Papildus minētajam:

— Drošības sadarbības foruma (FSC) atbalsta darbinieks, kas atbild par kājnieku ieroču jautājumiem, ir norīkots uz EDSO Konfliktu novēršanas centru,

— Somija 2008. gadā notikušajā valstu divgadējā sanāksmē vadīja Ženēvas procesu Kājnieku ieroču darba grupā, gatavojoties trešajai valstu divgadējai sanāksmei,

— dalība Ženēvas Deklarācijas par bruņotu vardarbību un attīstību pamatgrupā un atbalsts deklarācijas praktiskai ieviešanai, jo īpaši Kenijā,

— finanšu ieguldījums projektam “Kājnieku ieroču apskats”, lai izdotu “Kājnieku ieroču apskata” 2008. gada gadagrāmatu (kopumā EUR 20 000),

— finansiāls devums ANO Atbruņošanās pētniecības institūta projektam “ANO Rīcības programma VIKI jomā – valstu 2006.–2008. gadā iesniegto ziņojumu analīze” (kopā EUR 20 000).

FRANCIJA

Norādot, ka parasti Eiropas Savienības nolīgumos ar trešām valstīm KĀDP jomā VIKI netika pieminēti, Francija ES Padomes prezidentūras laikā panāca, ka pantu par VIKI iekļauj kā vienu no politiskajām klauzulām. Šim lēmumam būtu jāuzlabo ES Nelikumīgas VIKI, kā arī to munīcijas uzkrāšanas un tirdzniecības apkarošanas stratēģijas (2005. g.) īstenošana, un tas apliecina īpašo uzmanību, ko Eiropas Savienība velta šiem draudiem.

ES Padomes prezidentūras laikā Francija atbalstīja dialoga par VIKI sākšanu starp ES un Ķīnu, kura mērķis ir sekmēt atbildīgāku pieeju vieglo ieroču un munīcijas nodošanai, jo īpaši Āfrikā.

Francija ierosināja Vispārējās atbruņošanās un ieroču kontroles jautājumu darba grupai (CODUN) apsvērt iespēju finansēt projektus ar mērķi labāk īstenot ierosmi cīnīties pret tādu VIKI nelikumīgu tirdzniecību, kurā izmanto gaisa transportu. Šī ierosme paredz informācijas apmaiņas mehānisma izveidi, izmantojot SITCEN, par aviosabiedrībām, kuras varētu būt iesaistītas šādos pārvadājumos, kā arī nosaka trauksmes kritērijus.

VĀCIJA

Vācija aktīvi piedalās starptautisku un reģionālu organizāciju darbā, kā arī ar kājnieku ieročiem, vieglajiem ieročiem un to munīciju saistītos mehānismos. Tādi daudzpusēji mehānismi ir ANO, EDSO, NATO un Vasenāras mehānisms. Vācija regulāri norīko ekspertus piedalīties izvērtējuma vizītēs, kā arī minēto organizāciju rīkotās praktiskās nodarbībās un semināros.

LIETUVA

Lietuva regulāri piedalījās ANO, EDSO, ES un NATO rīkotajos pasākumos VIKI jomā. Lietuva ir iesniegusi pārskata ziņojumus ANO par to, kā tā īsteno ANO Rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos. Tāpat tā ir sagatavojusi gada pārskatu saskaņā ar ES Ieroču eksporta rīcības kodeksu, ANO Parasto ieroču reģistru, informāciju par VIKI importu, eksportu un VIKI krājumiem, kas klasificēti kā pārpalikums un/vai ir konfiscēti un iznīcināti saskaņā ar EDSO VIKI dokumentu, kā arī citus atbilstīgus ziņojumus un informāciju.

NĪDERLANDE

Nīderlande ir Ženēvas Deklarācijas par bruņotu vardarbību un attīstību pamatgrupas locekle, un tā aktīvi piedalās deklarācijas īstenošanā. 2008. gadā ar Nīderlandes finansējumu tika rīkota reģionāla konference Austrumeiropas un Dienvidaustrumeiropas valstīm.

Nīderlande ir dalībvalsts ESAO Attīstības palīdzības komitejā un INCAF tīkla bruņotas vardarbības un nabadzības mazināšanas īpašu uzdevumu grupā, un tā veicina VIKI/bruņotas vardarbības apkarošanas politikas un programmu ciešāku integrāciju attīstības sistēmās un drošības sektora reformu programmās.

Nīderlande atbalsta ANO rīcības programmu un ANO ĢA Pirmās komitejas attiecīgās rezolūcijas. Turklāt Nīderlande veicina labāku izpratni par VIKI problēmu tās plašākajā nozīmē, atbalstot pētniecības institūtus, piemēram, Ženēvā izvietoto projektu “Kājnieku ieroču apskats”, Drošības pētniecības institūta (ISS) Ieroču pārvaldības programmu, kā arī ANO Atbruņošanās pētniecības institūta pētījumus.

III.1. Apvienoto Nāciju Organizācija

AUSTRIJA

Austrija piedalījās trešajā divgadējā to valstu sanāksmē, kuras piedalās ANO rīcības programmā, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību, un līdzfinansēja Āfrikas jaunattīstības valstu piedalīšanos šajā sanāksmē.

Austrija konsekventi atbalsta VIKI jautājumos pieņemtās ANO rīcības programmas īstenošanu un ANO sekretariātam ir iesniegusi valsts pārskata ziņojumus par 2007. un 2008. gadu, tostarp informāciju par ieroču marķēšanu un meklēšanu.

BEĻĢIJA

Beļģija piedalījās Ņujorkā 2008. gada 14.–18. jūlijā notikušajā Trešajā divgadējā valstu sanāksmē, kurā izskatīja, kā tiek īstenota ANO rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos.

Kostarikas sāktajās apspriedēs par atbruņošanos, kas notika ANO Drošības padomē 2008. gada 19. novembrī, Beļģija atbalstīja starptautiska ieroču tirdzniecības līguma izveidi, lai veicinātu iedzīvotāju drošību, jo īpaši visneaizsargātāko sabiedrības grupu, piemēram, bērnu, drošību.

BULGĀRIJA

2008. gada pārskata periodā Bulgārija piedalījās Ņujorkā 2008. gada 14.–18. jūlijā notikušajā Trešajā divgadējā valstu sanāksmē, kurā izskatīja, kā tiek īstenota ANO rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos. Pirms sanāksmes Bulgārija iepazīstināja ar valsts pārskata ziņojumu par ANO rīcības programmas īstenošanu, kā arī informēja par ieroču marķēšanu un meklēšanu.

KIPRA

Kipra iesniedza ziņojumus ANO par to, kā ir īstenota ANO Rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos. Šajā sakarā būtu jāpiemin, ka 2008. gada jūlijā pirms Ņujorkā 2008. gada 14.–18. jūlijā notikušās Trešās divgadējās valstu sanāksmes, kurā izskatīja, kā tiek īstenota ANO rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos, Kipra iesniedza valsts pārskata ziņojumu par ANO rīcības programmas īstenošanu. Turklāt tā ir sniegusi informāciju UNHCHR (pamatojoties uz Lēmumu 124/2004) par “VIKI pieejamības un ļaunprātīgas izmantošanas izraisītu cilvēktiesību pārkāpumu novēršanu”.

ČEHIJAS REPUBLIKA

Čehijas Republika atbalstīja ierosmes, lai veicinātu un īstenotu ITI. Minētajos centienos Čehijas Republika ir brīvprātīgi devusi apmēram CZK 1,8 miljonu (USD 95 969) lielu ieguldījumu ANO Miera konsolidācijas ieguldījumu fondā ar praktisku atbruņošanās pasākumu starpniecību, lai dalībniekiem no 15 Austrumāfrikas, Dienvidāfrikas, un Ziemeļāfrikas valstīm Prāgā rīkotu semināru par VIKI marķēšanu. Čehijas Republika būs šā semināra līdzpriekšsēdētāja, un tā iepazīstinās semināra dalībniekus ar tehniskām zināšanām un pieredzi.

Čehijas Republika ir iesniegusi pārskata ziņojumus ANO par to, kā tā īsteno ANO rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos.

SOMIJA

Somija bija Ņujorkā 2008. gada jūlijā notikušās Trešās divgadējās valstu sanāksmes par kājnieku ieročiem un vieglajiem ieročiem biroja locekle.

Somija turpināja sekmēt starptautiskus centienus stiprināt ieroču eksporta kontroli un ierobežot VIKI izplatīšanu.

Somija jau no paša ieceres sākuma ir stingri atbalstījusi starptautisku ieroču tirdzniecības līgumu. Somija 2008. gadā bija ANO Ieroču tirdzniecības līguma jautājumu valdību ekspertu darba grupas locekle un 2009. gadā turpināja piedalīties beztermiņa darba grupas darbā. Somija ir viena no beztermiņa darba grupas biroja loceklēm.

FRANCIJA

Trešajā divgadējā to valstu sanāksmē, kuras piedalās ANO rīcības programmā par VIKI jautājumiem, izdevās pieņemt pārskatu, kas neizdevās 2006. gada sanāksmē. Francija ES Padomes prezidentūras laikā dalībvalstu pārstāvjiem rīkoja pasākumu par koordinācijas jautājumiem, kas ļāva apkopot ES nostāju par izvēlēto procedūru, kā arī sagatavot runu, kurā pauda nožēlu par ieceri apstiprināt pārskatu ar balsojumu. Trijotnes sanāksmju rezultātā dažas valstis atcēla iesniegtās atrunas.

Francija piedalījās valdību ekspertu darba grupas darbā, kura ir izveidota, lai izskatītu turpmākus pasākumus saistībā ar sadarbības uzlabošanu parastas munīcijas krājumu pārpalikumu iznīcināšanā, un kura 2008. gadā tikās trīs reizes un nāca klajā ar ziņojumu – ANO dokumentu A/63/182.

VĀCIJA

2008.gadā Vācija aktīvi iesaistījās valdību ekspertu darba grupas darbā, kur izskatīja starptautiska ieroču tirdzniecības līguma iespējamību, darbības jomu un aptuvenus parametrus. Vācija vienmēr ir starptautiskā līmenī aizstāvējusi savu ierobežojošo valsts eksporta kontroles politiku militārā ekipējuma jomā. Tādēļ tā aktīvi atbalsta pasaules mērogā piemērojamu ieroču tirdzniecības līgumu un veicina visaptverošu pieeju šādam instrumentam. Vācijas valdība turpinās censties panākt atbalstu stingram ieroču tirdzniecības līgumam gan no importētājām valstīm, gan eksportētājām valstīm.

ĪRIJA

Īrija piedalījās Ņujorkā 2008. gada 14.–18. jūlijā notikušajā Trešajā divgadējā valstu sanāksmē, kurā izskatīja, kā tiek īstenota ANO rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos.

ITĀLIJA

Itālija 2008. gadā aktīvi piedalījās Ņujorkā notikušajā Trešajā divgadējā to valstu sanāksmē, kuras piedalās ANO 2001. gada rīcības programmā, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību. Līdzdarbojoties ANO ĢA Pirmajā komitejā, Itālija atbalstīja visas rezolūcijas, kuru mērķis ir samazināt nelikumīgu VIKI tirdzniecību un stiprināt starptautisko sadarbību VIKI kontroles jomā.

2008. gadā Itālija bija arī ANO Ieroču tirdzniecības līguma jautājumu valdību ekspertu darba grupas locekle un attiecīgajās debatēs atkārtoti apliecināja atbalstu konkrētām darbībām saistībā ar starptautisko ieroču tirdzniecības līgumu.

LIETUVA

Lietuva vadīja Ņujorkā no 2008. gada 14. līdz 18. jūlijam notikušo ANO Trešo divgadējo valstu sanāksmi, kurā izskatīja, kā tiek īstenota rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos.

LUKSEMBURGA

ANO Ģenerālās asamblejas 63. sesijas Pirmajā komitejā Luksemburga atbalstīja dažādas rezolūcijas par VIKI un munīcijas jautājumiem vai arī piedalījās balsojumos, balsojot par.

Luksemburga veica brīvprātīgu iemaksu EUR 50 000 apmērā ANO Attīstības programmas projektam “Kosovas kājnieku ieroču kontroles ierosme”.

MALTA

Malta iesniedza 2008. gada valsts pārskata ziņojumu par rīcības programmas īstenošanu ANO Atbruņošanās lietu birojam. Maltas valdība ir konsekventi īstenojusi politiku neražot un neeksportēt ieročus, tostarp parastos ieročus un militāro ekipējumu uz citām valstīm.

Malta piedalījās Ņujorkā 2008. gada 14.–18. jūlijā notikušajā Trešajā divgadējā valstu sanāksmē, kurā izskatīja, kā tiek īstenota ANO rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos.

PORTUGĀLE

2008.gadā Portugāle piedalījās Ņujorkā notikušajā Trešajā divgadējā to valstu sanāksmē, kuras piedalās ANO rīcības programmā par VIKI nelikumīgas tirdzniecības apkarošanu, un ANO Ģenerālās asamblejas 63. sesijā atbalstīja visas rezolūcijas par VIKI un munīciju.

Portugāle stingri atbalsta ieceri izstrādāt juridiski saistošu instrumentu par parastiem ieročiem (tostarp kājnieku ieročiem un vieglajiem ieročiem) un citos forumos atkāroti apliecināja atbalstu visaptverošam ieroču tirdzniecības līgumam.

Portugāle atbalsta starptautiskus centienus veicināt pārredzamību ieroču eksporta jomā un tālab ik gadu iesniedz datus ANO parastu ieroču, arī kājnieku ieroču un vieglo ieroču importa un eksporta reģistrā.

RUMĀNIJA

2008.gadā Rumānija turpināja aktīvi piedalīties starptautisku organizāciju un reģionālu mehānismu darbā saistībā ar VIKI jautājumiem.

Rumānija 2008. gadā bija aktīva ANO Ieroču tirdzniecības līguma jautājumu valdību ekspertu darba grupas locekle un 2009. gadā turpināja piedalīties beztermiņa darba grupas darbā.

Rumānijas Valsts eksporta kontroles aģentūra kopīgi ar ANO Attīstības programmas un Eiropas Savienības Kājnieku ieroču kontroles programmu (EUSAC) Albānijas Republikā 2008. gadā turpināja rīkot praktisku semināru Albānijas Aizsardzības ministrijas, Valsts eksporta kontroles iestādes un Ārlietu ministrijas ierēdņiem.

SLOVĒNIJA

Slovēnija ir daudz darījusi, īstenojot ANO rīcības programmu, un ir iesniegusi ANO Sekretariātā Slovēnijas valsts pārskata ziņojumu par rīcības programmas īstenošanu.

2008. gada pirmajā pusē, kad Eiropas Savienības Padomes prezidentvalsts bija Slovēnija, notika īpaša Vispārējās atbruņošanās un ieroču kontroles jautājumu darba grupas (CODUN) sanāksme, kurā pievērsās VIKI un to munīcijas jautājumiem. Šī jūnijā notikusī sanāksme deva iespēju uzlabot koordināciju un saskaņotību, jo īpaši darbā ar projektiem un tehnisko sadarbību saistībā ar dažādiem ES finansēšanas instrumentiem. NAMSA un SEESAC pārstāvji informēja dalībvalstis par jaunākajiem notikumiem saistībā ar saviem projektiem un apmainījās viedokļiem par sadarbības iespējām nākotnē.

Viena no svarīgākajām Slovēnijas prioritātēm atbruņošanās jomā ir īstenot ANO 2001. gada Rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību. Eiropas Savienībai gatavojoties Ņujorkā 2008. gada jūlijā notikušajai divgadējai valstu sanāksmei, notika visaptverošas ES debates un viedokļu apmaiņa ar partneriem.

SLOVĀKIJA

Eksporta kontroles jomā Slovākija ievēro starptautiskās saistības, ko uzliek attiecīgās ANO Drošības padomes rezolūcijas.

Slovākija ir parakstījusi ANO Šaujamieroču, to daļu, elementu un munīcijas nelikumīgas ražošanu un tirdzniecības novēršanas protokolu, kas papildina ANO Starptautiskās organizētās noziedzības apkarošanas konvenciju.

SPĀNIJA

VIKI jomā Spānija ir piedalījusies visā ANO un EDSO darbā, Vasenāras mehānisma pasākumos un parlamentārajā forumā par VIKI.

Spānija, izmantojot kampaņu “Par ieroču kontroli”, ir atbalstījusi dažādu NVO veicināto ierosmi un piedalījusies ANO ģenerālsekretāra izveidotā valdību ekspertu darba grupā, kurai bija uzticēts izskatīt iecerētā starptautiskā ieroču tirdzniecības līguma iespējamību, apjomus un parametrus.

ZVIEDRIJA

2008. gadā Zviedrija ar Ārlietu ministrijas un Zviedrijas Starptautiskās attīstības sadarbības aģentūras (SIDA) starpniecību turpināja atbalstīt daudzas iestādes, projektus un pasākumus, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos, kā paredzēts ANO rīcības programmā.

2008. gadā Zviedrija piedalījās Ņujorkā notikušajā Trešajā divgadējā valstu sanāksmē, kurā izskatīja, kā tiek īstenota ANO 2001. gada rīcības programma, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos. Zviedrija atbalsta minēto rīcības programmu un visas atbilstīgās rezolūcijas, ko pieņem ANO ĢA Pirmā komiteja.

Zviedrija katru gadu sniedz pārskatus brīvprātīgajam ANO Parasto ieroču reģistram un kopš 2007. gada arī ziņas par VIKI eksportu.

APVIENOTĀ KARALISTE

Piedaloties Trešajā divgadējā valstu sanāksmē, kurā izskatīja, kā tiek īstenota ANO Rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos, Apvienotā Karaliste tiecās panākt plašāku rīcību pret nelikumīgu tirdzniecības starpniecību. Apvienotā Karaliste arī atbalstīja valsts plānu, kā arī reģionālu un starptautisku nolīgumu par VIKI kontroli, piemēram, ANO rīcības programmas īstenošanu.

III.2. ANO Ģenerālās asamblejas Pirmā komiteja

AUSTRIJA

Austrija ANO 63. Ģenerālā asamblejā atbalstīja šādas rezolūcijas:

— “Palīdzība valstīm, lai ierobežotu kājnieku un vieglo ieroču nelikumīgu tirdzniecību un tos savāktu”,

— Rezolūcija 63/72: “Kājnieku ieroču un vieglo ieroču nelikumīga tirdzniecība visos tās aspektos”.

BULGĀRIJA

Bulgārija ANO Ģenerālās asamblejas 63. sesijā atbalstīja ar VIKI jautājumiem saistītu ĢA rezolūciju un lēmumu pieņemšanu, tostarp – “Palīdzība valstīm, lai ierobežotu kājnieku ieroču un vieglo ieroču nelikumīgu tirdzniecību un tos savāktu”; “Kājnieku ieroču un vieglo ieroču nelikumīga tirdzniecība visos tās aspektos”; “Drošības un sadarbības stiprināšana Vidusjūras reģionā”.

Tā arī ir atbalstījusi ANO Ģenerālās asamblejas rezolūciju “Parastu ieroču izplatības kontrole reģionos un mazākās administratīvās vienībās”.

VĀCIJA

Jautājums par parastas munīcijas krājumu pārpalikumiem joprojām rada nopietnas bažas.

Turpinot darbu pēc ANO ĢA Rezolūcijas 61/72, ar ko izveido valdību ekspertu darba grupu, Vācija kopā ar Franciju iesniedza priekšlikumu ANO ĢA Rezolūcijai 63/61, kuras nosaukums arī bija “Problēmas, ko rada parastās munīcijas uzkrājumu pārpalikums”. 2008. gada rezolūcijas tekstā, proti, tās 6. un 7. punktā, pausts valdību ekspertu darba grupas ziņojuma apstiprinājums. Papildus tam, ka rezolūcijā valstis ir stingri aicinātas īstenot valdību ekspertu darba grupas ieteikumus, rezolūcijā ir paredzēts izstrādāt Apvienoto Nāciju Organizācijas tehniskas pamatnostādnes par parasto ieroču krājumu apsaimniekošanu, kuras būtu valstu rīcībā brīvprātīgai izmantošanai un ar kurām palīdzētu valstīm uzlabot valstu krājumu apsaimniekošanas spējas, novērst parastās munīcijas pārpalikumu palielināšanos un pievērsties plašākiem riska mazināšanas pasākumiem. Lai sagatavotos valdību ekspertu grupas darbam 2008. gadā, Vācija atbalstīja vairākus pētījumus un reģionu seminārus par ieroču krājumu apsaimniekošanas jautājumiem.

LATVIJA

ANO Ģenerālās asamblejas 63. sesijā Latvija atbalstīja visas rezolūcijas par VIKI un munīciju, kā arī par parastajiem ieročiem.

LIETUVA

Lietuva ANO Ģenerālās asamblejas Pirmās komitejas sesijā ir atbalstījusi un līdz ar citām valstīm ierosinājusi pieņemt šādas rezolūcijas:

— GA/63/57 – “Informācija par uzticības radīšanas pasākumiem parasto ieroču jomā”,

— GA/63/240 – “Pretī ieroču tirdzniecības līgumam: kā noteikt kopējus starptautiskus parasto ieroču importa, eksporta un pārsūtīšanas standartus”,

— GA/63/72 – “Kājnieku ieroču un vieglo ieroču nelikumīga tirdzniecība visos tās aspektos”,

— GA/63/66 – “Palīdzība valstīm ierobežot VIKI nelikumīgu tirdzniecību, kā arī tos savākt”.

MALTA

Malta piedalījās ANO ĢA Pirmās komitejas darbā par ieroču tirdzniecības līgumu. Malta balsojumā atbalstīja rezolūciju.

SPĀNIJA

ANO 63. Ģenerālās asamblejas Pirmajā komitejā Spānija atbalstīja šādas rezolūcijas, kas tieši vai netieši ir saistītas ar